title: Regolament ta’ Implimentazzjoni tal-Kummissjoni (UE) 2020/379 tal-5 ta’ Marzu 2020 li jimponi dazju kumpensatorju provviżorju fuq l-importazzjonijiet ta’ prodotti tal-fibra tal-ħġieġ bil-filament kontinwu li joriġinaw mill-Eġittu

text:
                  6.3.2020

                  MT

                  Il-Ġurnal Uffiċjali tal-Unjoni Ewropea

                  L 69/14

         REGOLAMENT TA’ IMPLIMENTAZZJONI TAL-KUMMISSJONI (UE) 2020/379
         tal-5 ta’ Marzu 2020
         li jimponi dazju kumpensatorju provviżorju fuq l-importazzjonijiet ta’ prodotti tal-fibra tal-ħġieġ bil-filament kontinwu li joriġinaw mill-Eġittu
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (1) (ir-“Regolament bażiku”), u b’mod partikolari l-Artikoli 12 u 24(1) tiegħu,
         Wara li kkonsultat lill-Istati Membri,
         Billi:
         1.   PROĊEDURA

         1.1.   Il-bidu

                     (1)

                     Fis-7 ta’ Ġunju 2019, il-Kummissjoni Ewropea (il-“Kummissjoni”) bdiet investigazzjoni antisussidji fir-rigward tal-importazzjoni lejn l-Unjoni Ewropea (l-“Unjoni”) ta’ prodotti tal-fibra tal-ħġieġ bil-filament kontinwu (glass fibre reinforcements, GFR) li joriġinaw mill-Eġittu (jew il-“pajjiż ikkonċernat”) skont l-Artikolu 10 tar-Regolament bażiku. Hija ppubblikat Notifika ta’ Bidu f’Il-Ġurnal Uffiċjali tal-Unjoni Ewropea (2) (in-“Notifika ta’ Bidu”).

                     (2)

                     Il-Kummissjoni tat bidu għall-investigazzjoni wara lment ippreżentat fl-24 ta’ April 2019 mill-Assoċjazzjoni Ewropea tal-Produtturi tal-Fibra tal-Ħġieġ (“l-ilmentatur” jew “APFE”) f’isem produtturi li jirrappreżentaw aktar minn 25 % tal-produzzjoni totali tal-Unjoni. L-ilment kien appoġġat minn produtturi li jirrappreżentaw 71 % tal-produzzjoni totali ta’ prodotti tal-fibra tal-ħġieġ bil-filament kontinwu fl-Unjoni.

                     (3)

                     Qabel ma bdiet l-investigazzjoni antisussidji, il-Kummissjoni nnotifikat lill-Gvern tal-Eġittu (Government of Egypt, GOE) li hija kienet irċeviet ilment dokumentat kif għandu jkun, u stiednet lill-GOE għal konsultazzjonijiet skont l-Artikolu 10(7) tar-Regolament bażiku. Il-GOE rrifjuta l-offerta għall-konsultazzjonijiet, li ma seħħewx iżda ssottometta żewġ settijiet ta’ kummenti dwar il-bidu tal-investigazzjoni, wieħed qabel il-pubblikazzjoni tan-Notifika ta’ Bidu u ieħor wara.

                     (4)

                     Fit-3 ta’ Mejju 2019 il-Kummissjoni bdiet investigazzjoni antidumping separata fir-rigward tal-importazzjonijiet fl-Unjoni tal-istess prodotti tal-fibra tal-ħġieġ bil-filament kontinwu li joriġinaw fl-Eġittu u fil-Baħrejn (3). Fit-12 ta’ Diċembru 2019, il-Kummissjoni nnotifikat lill-partijiet interessati kollha li l-investigazzjoni kienet se tkompli mingħajr l-impożizzjoni ta’ dazji antidumping provviżorji.

                     (5)

                     Qabel il-bidu tal-investigazzjoni, il-GOE ssottometta li l-ilment ma kienx jinkludi biżżejjed evidenza ta’ sussidjar jew dannu sabiex jiġġustifika l-ftuħ ta’ proċediment. Il-kummenti tiegħu dwar is-sussidjar kienu trattati fil-memorandum dwar is-suffiċjenza tal-evidenza li tqiegħed fil-fajl miftuħ, u l-kummenti tiegħu fir-rigward tad-dannu huma indirizzati hawn taħt.

                     (6)

                     Wara l-bidu l-Kummissjoni rċeviet aktar kummenti mingħand il-GOE, li għal darb’ oħra nnota l-kummenti tiegħu dwar is-sussidju, iżda li għamel ukoll sottomissjoni dwar l-allegazzjonijiet ta’ dannu kkawżati minn importazzjonijiet mill-Eġittu li kienu ġew stabbiliti fl-ilment.

                     (7)

                     Il-GOE l-ewwel analizza d-data fl-ilment li turi l-prezzijiet fis-suq tal-Unjoni fl-2017 u fl-2018, u nnota li l-prezzijiet tal-bejgħ fl-UE ma niżlux, u l-prezzijiet tal-importazzjoni mill-Eġittu naqsu biss bi 2 %.

                     (8)

                     Madankollu, din l-analiżi tal-prezzijiet tqabbel biss sentejn mill-perjodu kkunsidrat u għalhekk ma tqisx is-sett sħiħ tad-data fl-ilment li juri l-evoluzzjoni sħiħa tal-prezzijiet tal-importazzjoni u tal-prezzijiet tal-bejgħ tal-UE li juru tnaqqis fil-prezzijiet tal-importazzjoni u prezzijiet tal-bejgħ tal-UE staġnati.

                     (9)

                     Il-Kummissjoni tinnota wkoll id-data murija fil-premessi 84 sa 91 hawn taħt dwar ix-xejriet tal-prezzijiet u l-konklużjonijiet tal-Kummissjoni bbażati fuq is-sett tad-data kollu.

                     (10)

                     Il-GOE analizza l-indikaturi ekonomiċi stabbiliti fl-ilment u kkonkluda li dawn ma kinux juru dannu materjali. Din mhijiex l-analiżi tal-Kummissjoni tad-data pprovduta fl-ilment li turi biċ-ċar il-ħsara fuq il-bażi ta’ tnaqqis qawwi fil-profitti bejn l-2016 u l-2018.

                     (11)

                     L-analiżi tal-Kummissjoni tal-indikaturi, kemm makroekonomiċi kif ukoll mikroekonomiċi, hija stabbilita fid-dettall fil-parti 4.4 kollha ta’ hawn taħt.

                     (12)

                     Il-GOE mbagħad semma kawżi oħra tad-dannu materjali, jekk il-Kummissjoni ssib evidenza tiegħu. Huwa jallega li d-dannu kien ikkawżat min-nuqqas ta’ żvilupp teknoloġiku, kapaċità insuffiċjenti ta’ produzzjoni, tnaqqis fid-domanda, żieda fil-kostijiet u fl-importazzjonijiet minn pajjiżi oħra.

                     (13)

                     L-ilment diġà jindirizza dawn il-fatturi, u jipprovdi evidenza li l-industrija tal-Unjoni investiet fil-faċilitajiet tagħha u wkoll li ma hemm l-ebda rabta kawżali bejn l-importazzjonijiet minn pajjiżi oħra u d-dannu mġarrab mill-industrija tal-Unjoni.

                     (14)

                     Dawn il-fatturi ġew investigati kollha u s-sejbiet tal-Kummissjoni huma ppreżentati fit-taqsima 5 kollha ta’ hawn taħt.

                     (15)

                     Il-Kummissjoni rċeviet ukoll sottomissjoni rigward l-allegazzjonijiet minn grupp ta’ utenti tal-GFR fl-Unjoni ta’ dannu kkawżat mill-importazzjonijiet mill-Eġittu.

                     (16)

                     Il-grupp ta’ utenti, li xtaqu jibqgħu anonimi, ikkummenta dwar in-nuqqas ta’ dannu fl-2015; dwar il-volum tal-importazzjonijiet mill-Eġittu; dwar li l-volum tal-importazzjonijiet ma kienx probabbli li jiżdied aktar; u dwar l-indikaturi ekonomiċi ppreżentati fl-ilment.

                     (17)

                     Għal darb’ oħra, dawn il-fatturi kollha ġew investigati u s-sejbiet provviżorji tal-Kummissjoni huma ppreżentati fit-taqsima 4 kollha ta’ hawn taħt. Il-Kummissjoni kkonfermat li, fl-istadju tal-bidu, l-ilment kien fih biżżejjed evidenza ta’ sussidjar dannuż.

                     (18)

                     Il-GOE u Jushi Egypt iddikjaraw ukoll li r-remissjoni tad-dazji tal-importazzjoni fuq il-materja prima mhijiex sussidju sal-punt li dawn il-prodotti importati huma esportati mill-ġdid bħala tali jew ipproċessati fi prodott downstream.

                     (19)

                     Il-Kummissjoni rrikonoxxiet li b’mod partikolari meta l-kundizzjonijiet tal-Artikolu 3(1)(a)(ii) tar-Regolament bażiku u l-Annessi I, II u III msemmija fih jiġu ssodisfati, ir-remissjoni żejda tad-dazji tal-importazzjoni fuq il-materja prima biss tikkostitwixxi sussidju kumpensabbli, u tat attenzjoni partikolari għal dan matul l-investigazzjoni.

                     (20)

                     Il-Kummissjoni nnutat ukoll li l-kumment tal-GOE ma kienx jikkonċerna l-eżenzjonijiet mid-dazju fuq l-importazzjoni fir-rigward tat-tagħmir tal-produzzjoni.

               1.2.   Emenda għan-Notifika ta’ Bidu

                     (21)

                     Fit-12 ta’ Frar 2020, il-Kummissjoni ppubblikat Avviż li jemenda n-Notifika ta’ Bidu f’Il-Ġurnal Uffiċjali tal-Unjoni Ewropea (4).

                     (22)

                     Matul l-investigazzjoni, il-Kummissjoni sabet evidenza addizzjonali ta’ sussidji rilevanti, li ma kinux inklużi fin-Notifika ta’ Bidu tas-7 ta’ Ġunju 2019.

                     (23)

                     B’mod partikolari, il-Kummissjoni identifikat evidenza addizzjonali ta’ self b’politika preferenzjali minn entitajiet Ċiniżi li huma proprjetà tal-Istat jew li huma kkontrollati mill-Istat, mogħtija direttament lil Jushi Egypt u indirettament permezz tal-kumpanija prinċipali ta’ Jushi Egypt fir-Repubblika tal-Poplu taċ-Ċina.

                     (24)

                     Fir-rigward ta’ dan is-self, il-Kummissjoni sabet evidenza li dan jinvolvi kontribuzzjoni finanzjarja li tista’ tiġi attribwita lill-Gvern tal-Eġittu u tagħti benefiċċju lill-produttur esportatur tal-prodott ikkonċernat.

                     (25)

                     Matul l-investigazzjoni, il-Kummissjoni identifikat ukoll elementi oħra fil-kooperazzjoni bejn l-Eġittu u r-Repubblika tal-Poplu taċ-Ċina li jistgħu jkunu rilevanti għall-eżami ta’ prattiki oħra ta’ sussidju diġà msemmija fin-Notifika ta’ Bidu, bħall-forniment ta’ art għal remunerazzjoni inqas minn adegwata.

                     (26)

                     Għalhekk, il-Kummissjoni ddeċidiet, skont l-Artikolu 10(7) tar-Regolament bażiku, li tinkludi dawn is-sussidji fl-ambitu tal-investigazzjoni attwali u li temenda kif xieraq l-Avviż tas-7 ta’ Ġunju 2019. F’dan ir-rigward żdiedet nota fil-fajl u l-GOE kien mistieden iwettaq konsultazzjonijiet dwar dawk is-sussidji addizzjonali.

               1.3.   Il-perjodu ta’ investigazzjoni u l-perjodu kkunsidrat

                     (27)

                     L-investigazzjoni tas-sussidjar u tad-dannu kienet tkopri l-perjodu mill-1 ta’ April 2018 sal-31 ta’ Marzu 2019 (il-“perjodu ta’ investigazzjoni” jew il-“PI”). L-eżami tax-xejriet rilevanti għall-valutazzjoni tad-dannu kien ikopri l-perjodu mill-1 ta’ Jannar 2016 sat-tmiem tal-perjodu ta’ investigazzjoni (il-“perjodu kkunsidrat”). Fejn kien xieraq, il-Kummissjoni eżaminat ukoll data ta’ wara l-PI.

               1.4.   Reġistrazzjoni

                     (28)

                     Il-Kummissjoni għamlet l-importazzjonijiet tal-prodott ikkonċernat soġġetti għar-reġistrazzjoni għall-perjodu ta’ tliet ġimgħat ta’ predivulgazzjoni skont l-Artikolu 24(5a) tar-Regolament bażiku bir-Regolament ta’ Implimentazzjoni tal-Kummissjoni (UE) 2020/199 (“ir-Regolament dwar ir-reġistrazzjoni”) (5).

               1.5.   Partijiet interessati

                     (29)

                     Fin-Notifika ta’ Bidu, il-partijiet interessati ġew mistiedna jikkuntattjaw lill-Kummissjoni sabiex jipparteċipaw fl-investigazzjoni. Barra minn hekk, il-Kummissjoni infurmat speċifikament lill-ilmentatur, lil produtturi magħrufin oħra tal-Unjoni, lill-produtturi esportaturi magħrufa u lill-GOE, lill-importaturi, il-fornituri u l-utenti magħrufa, lin-negozjanti, kif ukoll lil assoċjazzjonijiet magħrufa li huma kkonċernati dwar il-bidu tal-investigazzjoni u stednithom jipparteċipaw.

                     (30)

                     Il-partijiet interessati kellhom l-opportunità li jikkummentaw dwar il-bidu tal-investigazzjoni u li jitolbu seduta mal-Kummissjoni u/jew mal-Uffiċjal tas-Seduta fi proċedimenti kummerċjali.

                     (31)

                     Il-partijiet interessati li diġà kienu kkooperaw fl-investigazzjoni antidumping separata ġew mistiedna jiddikjaraw li kienu qed jikkooperaw fiż-żewġ investigazzjonijiet, u tqiesu bħala partijiet interessati fit-tnejn li huma meta għamlu dan. Minkejja dan, il-Kummissjoni kkunsidrat l-investigazzjonijiet antidumping u antisussidji bħala żewġ proċedimenti separati u talbet lill-partijiet interessati biex jispeċifikaw b’mod ċar fis-sottomissjonijiet tagħhom jekk dawn kinux jirreferu għall-investigazzjoni antidumping, għall-investigazzjoni kontra s-sussidji jew għat-tnejn li huma.

               1.6.   Kampjunar

                     (32)

                     Fin-Notifika ta’ Bidu tagħha, il-Kummissjoni ddikjarat li hija tista’ tieħu kampjun tal-partijiet interessati skont l-Artikolu 27 tar-Regolament bażiku.

               1.6.1.   Kampjunar tal-produtturi tal-Unjoni

                     (33)

                     Fin-Notifika ta’ Bidu tagħha, il-Kummissjoni ddikjarat li kienet għażlet b’mod provviżorju kampjun ta’ produtturi tal-Unjoni. Il-Kummissjoni għażlet il-kampjun abbażi tal-ogħla kwantità rappreżentattiva ta’ produzzjoni, li setgħet b’mod raġonevoli tiġi investigata fiż-żmien disponibbli. Il-kampjun oriġinarjament magħżul kien l-istess bħal fl-investigazzjoni antidumping separata dwar l-istess prodott li joriġina fl-Eġittu u fil-Baħrejn.

                     (34)

                     Ma waslux kummenti dwar l-għażla tal-kampjun.

               1.6.2.   Kampjunar tal-importaturi

                     (35)

                     Biex tiddeċiedi jekk kienx meħtieġ kampjunar u, jekk iva, biex tagħżel kampjun, il-Kummissjoni talbet importaturi mhux relatati sabiex jipprovdu l-informazzjoni speċifikata fin-Notifika ta’ Bidu.

                     (36)

                     Minħabba li żewġ importaturi mhux relatati biss ipprovdew formoli mimlija tal-kampjunar, ma ġiex applikat kampjunar.

                     (37)

                     Iż-żewġ importaturi mhux relatati ntgħażlu wkoll għall-ispezzjoni fl-investigazzjoni antidumping separata.

               1.6.3.   Kampjunar tal-produtturi esportaturi fl-Eġittu

                     (38)

                     Il-Kummissjoni ma użatx kampjunar fir-rigward tal-produtturi esportaturi fl-Eġittu billi l-Grupp Jushi huwa l-uniku produttur esportatur tal-prodott ikkonċernat fl-Eġittu.

               1.6.4.   It-tweġibiet għall-kwestjonarju u ż-żjarat ta’ verifika

                     (39)

                     Il-Kummissjoni bagħtet kwestjonarji lill-GOE, lill-produttur esportatur, lit-tliet produtturi tal-Unjoni fil-kampjun, u lil żewġ importaturi mhux relatati. Ġie pprovdut kwestjonarju għall-utenti biex jimlewh, jekk xtaqu, minflok jagħmlu sottomissjoni.

                     (40)

                     Il-Kummissjoni rċeviet tweġibiet għall-kwestjonarji mingħand il-GOE, mingħand il-produttur esportatur, mingħand il-produtturi tal-Unjoni kollha fil-kampjun u mingħand iż-żewġ importaturi mhux relatati. Irċeviet ukoll żewġ kwestjonarji tal-utenti mimlija.

                     (41)

                     Il-Kummissjoni fittxet u vverifikat l-informazzjoni kollha li hija qieset neċessarja għad-determinazzjoni tas-sussidju, id-dannu li jirriżulta u l-interess tal-Unjoni. Saret żjara ta’ verifika fil-bini tal-GOE, l-Awtorità Ġenerali għaż-Żona Ekonomika tas-Suez u l-Awtorità Ġenerali għaż-Żoni ta’ Investiment u għaż-Żoni Ħielsa, li matulha pparteċipaw ukoll uffiċjali minn ministeri oħra rilevanti.

                     (42)

                     Il-metodoloġija u l-korrettezza tad-data miġbura mill-ilmentaturi għall-finijiet tal-indikaturi makroekonomiċi kienet soġġetta għal żjara ta’ verifika skont l-Artikolu 26 tar-Regolament bażiku li saret fl-uffiċċji tal-avukati tal-ilmentaturi.

                     (43)

                     Saru żjarat ta’ verifika skont l-Artikolu 26 tar-Regolament bażiku fil-bini tal-kumpaniji li ġejjin:

                                       Produtturi tal-Unjoni u kumpaniji relatati

                                             —

                                             3B Fibreglass, Battice, il-Belġju,

                                             —

                                             Johns Manville Slovakia a.s., Trnava, ir-Repubblika Slovakka,

                                             —

                                             European Owens Corning Fibreglass SPRL, Watermael-Boitsfort, il-Belġju;

                                       Importaturi mhux relatati fl-Unjoni Ewropea

                                             —

                                             Euroresins UK Limited, Ellesmere Port, ir-Renju Unit,

                                             —

                                             Helm AG, Hamburg, il-Ġermanja

                                       Utenti mhux relatati fl-Unjoni Ewropea

                                             —

                                             Polykemi, Ystad, l-Iżvezja,

                                             —

                                             Kumpanija A (6)

                                       Produttur esportatur fl-Eġittu u kumpaniji relatati

                                             —

                                             Jushi Group:

                                                         —

                                                         Jushi Egypt for Fiberglass Industry S.A.E., l-Eġittu,

                                                         —

                                                         Jushi France SAS, Franza,

                                                         —

                                                         Jushi Italia srl, l-Italja,

                                                         —

                                                         Jushi Spain SA, Spanja.

               2.   IL-PRODOTT IKKONĊERNAT U L-PRODOTT SIMILI

         2.1.   Il-prodott investigat

                     (44)

                     Il-prodott soġġett għal din l-investigazzjoni huwa t-trofof tal-fibra tal-ħġieġ imqattgħin, b’tul ta’ mhux aktar minn 50 mm (“trofof imqattgħin”); faxex tal-fibra tal-ħġieġ, għajr dawk li huma mimlijin u miksijin u li għandhom telf malli jitqabbdu ta’ aktar minn 3 % (kif stabbilit mill-Istandard ISO 1887) (“faxex tal-fibra”); u twapet magħmulin minn filamenti tal-fibra tal-ħġieġ minbarra twapet tas-suf tal-ħġieġ (“twapet”) (“il-prodott investigat”). Il-prodott investigat huwa magħruf bħala “rinforzi tal-fibra tal-ħġieġ” jew “GFR”.

                     (45)

                     Il-prodott ikkonċernat huwa l-prodott investigat li joriġina mill-Eġittu.

                     (46)

                     Il-prodott ikkonċernat attwalment jaqa’ taħt il-kodiċijiet NM 7019 11 00, ex 7019 12 00, 7019 31 00 (kodiċijiet TARIC 7019120022, 7019120025, 7019120026 u 7019120039).

               2.2.   Il-prodott simili

                     (47)

                     L-investigazzjoni wriet li l-prodotti li ġejjin għandhom l-istess karatteristiċi fiżiċi, kimiċi u tekniċi bażiċi kif ukoll l-istess użi bażiċi:

                                 (a)

                                 il-prodott ikkonċernat;

                                 (b)

                                 il-prodott immanifatturat u mibjugħ fis-suq domestiku tal-Eġittu;

                                 (c)

                                 il-prodott immanifatturat u mibjugħ fl-Unjoni mill-industrija tal-Unjoni.

                     (48)

                     Il-Kummissjoni ddeċidiet li, għall-finijiet ta’ din l-investigazzjoni, dawn il-prodotti huma għalhekk prodotti simili skont it-tifsira tal-Artikolu 2(c) tar-Regolament bażiku.

               3.   SUSSIDJAR

         3.1.   Sussidji u programmi ta’ sussidju fl-ambitu tal-investigazzjoni attwali

                     (49)

                     Fuq il-bażi tal-informazzjoni disponibbli, inkluża l-informazzjoni li tinsab fl-ilment, fin-Notifika ta’ Bidu u fit-tweġibiet għall-kwestjonarju tal-Kummissjoni, il-Kummissjoni investigat l-allegat sussidjar mill-GOE permezz tas-sussidji li ġejjin:

                                 —

                                 Politika ta’ self preferenzjali, linji ta’ kreditu, finanzjament, assigurazzjoni u garanziji oħra;

                                 —

                                 Dħul mitluf permezz ta’ programmi ta’ Eżenzjoni u Tnaqqis tat-Taxxi Diretti:

                                             —

                                             Privileġġi tat-taxxa fuq l-introjtu għall-Intrapriżi li jinsabu f’Żona Ekonomika Speċjali;

                                 —

                                 Dħul mitluf permezz ta’ Programmi tat-Taxxi Indiretti u tat-Tariffi tal-Importazzjoni:

                                             —

                                             Eżenzjonijiet mit-Taxxa fuq il-Valur Miżjud (“VAT”) u rifużjonijiet tat-tariffi tal-importazzjoni għall-użu tat-tagħmir impurtat;

                                             —

                                             Eżenzjonijiet mill-VAT u t-tneħħija tat-tariffi tal-importazzjoni għall-materjal ta’ input impurtat li jintuża fil-prodotti lesti esportati;

                                 —

                                 Il-forniment ta’ prodotti u servizzi mill-gvern għal remunerazzjoni anqas minn adegwata (less than adequate remuneration, LTAR):

                                             —

                                             Il-forniment ta’ enerġija mill-gvern għal remunerazzjoni anqas minn adegwata;

                                             —

                                             Il-forniment ta’ art mill-gvern għal remunerazzjoni anqas minn adegwata.

               3.2.   Introduzzjoni

                     (50)

                     L-allegat sussidjar fl-Eġittu jikkonċerna lil Jushi Egypt for Fiberglass Industry S.A.E. (“Jushi Egypt”), kumpanija li tinsab fiż-Żona ta’ Kooperazzjoni Ekonomika u Kummerċjali ta’ Suez Ċina-Eġittu (“SETC-Zone”). Iż-żona tkopri erja ta’ 7,34 km2, li hija maqsuma f’erja ta’ bidu ta’ 1,34 km2 u żona ta’ espansjoni ta’ 6 km2.

                     (51)

                     Fl-2002, iż-żona usa’ ta’ 20 km2 li fiha kienet tinsab is-SETC-Zone, iż-Żona Ekonomika tal-Majjistral tal-Golf ta’ Suez, ġiet ikklassifikata uffiċjalment bħala żona ekonomika speċjali (“SEZone”) mill-GOE (7). Bħala tali, id-dispożizzjonijiet tal-Liġi Eġizzjana Nru 83/2002 dwar iż-Żoni Ekonomiċi ta’ Natura Speċjali (“il-Liġi 83/2002”) issa kienu applikabbli wkoll għall-SETC-Zone.

                     (52)

                     Fl-2014, l-Eġittu nieda l-“Pjan ta’ Żvilupp tal-Kuritur tal-Kanal tas-Suez”. Fil-kuntest ta’ dan il-Pjan, fl-2015 iż-Żona SE ġiet inkorporata uffiċjalment fiż-Żona Ekonomika usa’ tal-Kanal ta’ Suez (“SCZone”), li tinkludi ż-żona kollha madwar il-Kanal ta’ Suez ta’ 461 km2. Iż-żona kollha issa hija kkunsidrata bħala “żona ekonomika ta’ natura speċjali” skont il-Liġi 83/2002 u l-emendi tagħha (8). Bħala żona speċjali, il-kumpaniji li jinsabu fiha jibbenefikaw minn trattament preferenzjali kif deskritt fil-programmi ta’ sussidju msemmija hawn taħt.

               3.3.   Eżenzjonijiet mill-VAT u tnaqqis tat-tariffi tal-importazzjoni għat-tagħmir impurtat

                     (53)

                     Dan il-programm jipprovdi eżenzjoni mill-VAT u mit-tariffi tal-importazzjoni għall-importazzjonijiet tat-tagħmir użat fil-proċess tal-produzzjoni tal-kumpaniji li jinsabu fl-SCZone.

               3.3.1.   Analiżi

                     (54)

                     Il-bażijiet ġuridiċi ta’ dan il-programm huma:

                                 (a)

                                 Il-Liġi Nru 83/2002 dwar Żoni Ekonomiċi ta’ Natura Speċjali (“il-Liġi 83/2002”);

                                 (b)

                                 Id-Digriet tal-President tar-Repubblika Għarbija tal-Eġittu dwar il-Liġi Nru 27/2015 li Temenda xi Dispożizzjonijiet tal-Liġi dwar Żoni Ekonomiċi ta’ Natura Speċjali maħruġa mil-Liġi Nru 83/2002 (“il-Liġi 27/2015”);

                                 (c)

                                 Il-Liġi dwar l-Investiment kif Ippromulgata bil-Liġi Nru 72 tal-2017;

                                 (d)

                                 L-Abbozz ta’ Riżoluzzjoni tal-Prim Ministru Nru (2310) tal-2017 dwar il-Ħruġ tar-Regolamenti Eżekuttivi tal-Liġi dwar l-Investiment maħruġa bis-saħħa tal-Liġi Nru 72 tal-2017;

                                 (e)

                                 Il-Liġi dwar il-VAT kif Ippromulgata bil-Liġi Nru 67 tal-2016;

                                 (f)

                                 Regolamenti Eżekuttivi tal-Liġi dwar il-VAT, Digriet tal-Ministeru tal-Finanzi Nru 66/2017.

               3.3.2.   Sejbiet tal-investigazzjoni

                     (55)

                     Skont l-Artikolu 22 tal-Liġi 83/2002, kif emendata bil-Liġi 27/2015, l-SCZone hija parti minn żona doganali separata permezz ta’ digriet maħruġ mill-Ministru tal-Finanzi. Din iż-żona doganali separata tiffunzjona taħt is-superviżjoni ta’ kumitat doganali suprem, stabbilit mill-President tal-Awtorità taż-żona.

                     (56)

                     Barra minn hekk, skont l-Artikolu 42 tal-Liġi 83/2002, it-tagħmir, l-għodod jew l-apparat impurtat għandhom ikunu eżentati mit-taxxi u d-dazji sakemm dawn ikunu allokati għal oġġetti jew servizzi prodotti għall-attività liċenzjata fl-SCZone. Min-naħa l-oħra, peress li l-SCZone mhijiex żona ta’ esportazzjoni biss, it-taxxi u d-dazji kollha jeħtieġ li jitħallsu għal kwalunkwe prodott li jiġi rilaxxat fis-suq domestiku lil hinn miż-żona.

                     (57)

                     Fl-aħħar nett, skont il-liġijiet rilevanti, kumpaniji li jinsabu barra mill-SCZone iħallsu l-VAT fuq l-importazzjoni bil-quddiem u jpaċuha mal-VAT fuq il-bejgħ domestiku tagħhom jew, jekk applikabbli, jirċevuha lura meta jesportaw oġġetti lesti.

                     (58)

                     Għall-kumpaniji li jinsabu fl-SCZone, il-VAT tal-importazzjoni inizjalment ma tiġix imposta skont ittra ta’ qbil dwar dan il-punt bejn il-Ministeru tal-Finanzi u l-Awtorità Ġenerali tal-SCZone.

                     (59)

                     Il-Kummissjoni sabet li l-VAT u d-dazji tal-importazzjoni fuq it-tagħmir importat ta’ Jushi Egypt kienu fil-fatt ġew miżmuma sa mill-2017 u matul il-perjodu ta’ investigazzjoni kollu. Qabel l-2017, il-kumpanija fil-fatt ħallset id-dazji tal-importazzjoni tagħha u t-taxxa tal-VAT/taxxa ġenerali fuq il-bejgħ (general sales tax, GST) (9) fuq tagħmir importat peress li kienet għadha ma daħlitx fl-SCZone. Madankollu, permezz tal-opt-in tal-2017 tal-kumpanija għas-sistema fiskali u amministrattiva tal-SCZone, Jushi Egypt tibbenefika mit-trattamenti tat-taxxa preferenzjali fiż-żona, inklużi l-eżenzjonijiet mill-VAT u mit-tariffi.

                     (60)

                     Bħala regola ġenerali fl-Eġittu, il-kumpaniji li jixtru magni soġġetti għar-rata tal-VAT ta’ 5 % jenħtieġ li jużaw l-ammonti bħala kreditu kontra pagamenti futuri (10). Madankollu, fejn il-bilanċ tal-kreditu jinżamm għal aktar minn sitt perjodi ta’ taxxa (xhur) konsekuttivi, li huwa l-każ ta’ kumpaniji involuti b’mod qawwi f’esportazzjonijiet li ma jistgħux ipaċu l-VAT tal-input bħala kreditu ma’ pagamenti futuri, il-persuna reġistrata għandha tapplika bil-miktub, u turi l-ammont tal-bilanċ ta’ kreditu. L-Awtorità tat-Taxxa Eġizzjana jenħtieġ li tivverifika l-korrettezza tal-bilanċ u tagħti r-rifużjoni fi żmien 45 jum mid-data tal-preżentazzjoni tal-applikazzjoni.

                     (61)

                     Madankollu, l-investigazzjoni żvelat li fil-prattika, il-GOE ma jirrimborsax il-VAT imħallsa bil-quddiem sabiex it-taxxa tkun kost reali għal kumpaniji bħal dawn. Tabilħaqq, analiżi tal-krediti tal-GST/VAT ta’ Jushi Egypt elenkati fir-Rapporti Annwali tal-2016–2018 uriet li l-ammonti dovuti mill-GOE lil Jushi Egypt kienu għadhom pendenti wara bosta snin (11) u Jushi Egypt ikkonfermat li ma kinitx qed tistenna li tirċievi r-rimborżi (12).

                     (62)

                     Jeħtieġ li jiġi kkunsidrat ukoll li peress li t-tagħmir użat fil-manifattura ta’ prodotti, inkluż il-prodott investigat, probabbilment se jintuża għall-ħajja utli kollha tiegħu fit-territorju Eġizzjan mingħajr ma jiġi esportat mill-ġdid jew inkella jinbiegħ domestikament, ma hemm l-ebda raġuni għall-għoti ta’ eżenzjoni mid-dazji doganali u l-VAT fuq ix-xiri tiegħu, ħlief għall-benefiċċju tal-kumpaniji li jinsabu fl-SCZone. Dan għalhekk jikkostitwixxi dħul mitluf fil-forma ta’ dazji doganali u VAT mhux pagabbli mingħajr ebda ġustifikazzjoni, peress li dan it-tagħmir jintuża għall-produzzjoni lokali tal-prodott li qed jiġi investigat li fuqu dazju doganali u VAT huma normalment dovuti għal produtturi li jinsabu barra mill-SCZone.

                     (63)

                     Għalhekk, peress li Jushi Egypt saret soġġetta għat-trattament preferenzjali taħt ir-reġim legali tal-SCZone fl-2017, hija bbenefikat minn eżenzjoni de facto tal-VAT fuq l-importazzjoni ta’ makkinarju. Din l-eżenzjoni tikkostitwixxi dħul mitluf minħabba li, kif iddikjarat fil-paragrafi preċedenti, għalkemm il-VAT jenħtieġ li eventwalment titħallas lura, essenzjalment ma hemm l-ebda evidenza li l-GOE ħallas lura lil Jushi Egypt il-VAT imħallsa fuq il-makkinarju fil-passat. L-evidenza disponibbli tabilħaqq uriet li Jushi Egypt ma kinitx qed tikseb dawn ir-rifużjonijiet meta kienet tinsab barra ż-żona.

                     (64)

                     Il-kumpaniji li jinsabu fl-SCZone, li ma għandhomx għalfejn iħallsu l-VAT bil-quddiem, jirċievu eżenzjoni de facto tal-VAT li teħlishom milli jġarrbu spiża reali minbarra li tiffrankalhom il-piż amministrattiv li jkollhom jitolbu r-rimborżi tal-VAT jew ipaċu l-krediti tal-VAT. L-istess konklużjoni tapplika b’mod aktar ċar fir-rigward tal-eżenzjoni tal-ħlas ta’ tariffi ta’ importazzjoni fuq tagħmir importat.

               3.3.3.   Konklużjoni

                     (65)

                     Fid-dawl ta’ dan ta’ hawn fuq, il-Kummissjoni kkonkludiet b’mod provviżorju li dan il-programm jipprovdi kontribuzzjoni finanzjarja fil-forma ta’ dħul mitluf mill-GOE fis-sens tal-Artikolu 3(1)(a)(ii) tar-Regolament Bażiku billi l-intrapriżi eliġibbli huma eżentati mill-ħlas tal-VAT u/jew ta’ tariffi li kieku kienu jkunu dovuti. Jagħti wkoll benefiċċju lill-kumpaniji benefiċjarji fis-sens tal-Artikolu 3(2) tar-Regolament bażiku billi dawn jitqiegħdu f’pożizzjoni finanzjarja aħjar milli kieku ma kinux fl-iskema. Fil-fatt, mingħajr l-iskema kienu jħallsu l-VAT u t-tariffi tal-importazzjoni fuq l-importazzjoni tat-tagħmir.

                     (66)

                     Il-programm huwa speċifiku skont it-tifsira tal-Artikolu 4(2)(a) tar-Regolament bażiku billi mhuwiex applikabbli b’mod ġenerali fl-Eġittu, u japplika biss għall-kumpaniji li jinsabu f’Żoni Ekonomiċi ta’ Natura Speċjali, bħall-SCZone. Il-leġiżlazzjoni li skontha topera l-awtorità li tagħmel l-għotja tillimita l-aċċess tagħha għal intrapriżi li jinsabu f’Żoni Ekonomiċi ta’ Natura Speċjali.

               3.3.4.   Il-kalkolu tal-ammont tas-sussidju

                     (67)

                     L-ammont ta’ dan is-sussidju kumpensabbli jiġi kkalkulat f’termini tal-benefiċċju mogħti lir-riċevitur, li nstab li jeżisti matul il-perjodu ta’ investigazzjoni. Il-benefiċċju mogħti lir-riċevitur huwa meqjus li huwa:

                                 (a)

                                 l-ammont ta’ dazji doganali eżentati fuq it-tagħmir importat mixtri mill-2017. Sabiex jiġi żgurat li l-ammont kumpensabbli kopra biss il-perjodu ta’ investigazzjoni, il-benefiċċju riċevut ġie ammortizzat fuq il-ħajja utli tat-tagħmir skont il-proċeduri kontabilistiċi normali tal-kumpanija, ħlief għal waħda mill-kategoriji tal-assi, fejn il-perjodu tal-amortizzament ġie adattat biex jirrifletti aħjar il-ħajja utli reali, kif ivverifikat mis-servizzi tal-Kummissjoni.

                                 (b)

                                 Fir-rigward tad-dħul mitluf fil-forma ta’ eżenzjoni de facto tal-VAT, il-benefiċċju ġie kkalkulat billi ttieħed l-ammont kollu ta’ VAT normalment pagabbli iżda mhux imħallas matul il-perjodu ta’ investigazzjoni fuq ix-xiri ta’ tagħmir importat (matul il-PI).

                     (68)

                     L-ammont ta’ sussidju stabbilit b’mod provviżorju fir-rigward ta’ dan it-tip ta’ sussidju matul il-perjodu ta’ investigazzjoni għall-produttur esportatur kien ta’ 0,78 %.

               3.4.   Eżenzjonijiet mill-VAT u tnaqqis tat-tariffi tal-importazzjoni għall-materjal impurtat

                     (69)

                     Skont il-Liġi 83/2002, l-entitajiet li joperaw f’Żona Ekonomika Speċjali huma permessi jimportaw materjali mingħajr ma jħallsu l-ebda dazju doganali, taxxa fuq il-bejgħ jew kwalunkwe taxxa jew dazji oħra, li kieku jkunu dovuti, sakemm dawn il-materjali importati jiġu esportati mill-ġdid bħala tali jew ikunu pproċessati fi prodott downstream li mbagħad ikun esportat.

               3.4.1.   Bażi ġuridika

                     (70)

                     Il-bażijiet ġuridiċi ta’ dan il-programm huma:

                                 —

                                 Il-Liġi Nru 83/2002 dwar Żoni Ekonomiċi ta’ Natura Speċjali (“il-Liġi 83/2002”);

                                 —

                                 Id-Digriet tal-Prim Ministru Nru 1625 tal-2002 li Joħroġ ir-Regolamenti Eżekuttivi għal-Liġi dwar Żoni Ekonomiċi ta’ Natura Speċjali;

                                 —

                                 Id-Digriet tal-President tar-Repubblika Għarbija tal-Eġittu dwar il-Liġi Nru 27/2015 li Temenda xi Dispożizzjonijiet tal-Liġi dwar Żoni Ekonomiċi ta’ Natura Speċjali maħruġa mil-Liġi Nru 83/2002 (“il-Liġi 27/2015”);

                                 —

                                 Il-Liġi dwar l-Investiment kif Ippromulgata bil-Liġi Nru 72 tal-2017;

                                 —

                                 L-Abbozz ta’ Riżoluzzjoni tal-Prim Ministru Nru (2310) tal-2017 dwar il-Ħruġ tar-Regolamenti Eżekuttivi tal-Liġi dwar l-Investiment maħruġa bis-saħħa tal-Liġi Nru 72 tal-2017;

                                 —

                                 Il-Liġi dwar il-VAT kif Ippromulgata bil-Liġi Nru 67 tal-2016;

                                 —

                                 Regolamenti Eżekuttivi tal-Liġi dwar il-VAT, Digriet tal-Ministeru tal-Finanzi Nru 66/2017.

               3.4.2.   Sejbiet tal-investigazzjoni

                     (71)

                     Kif imsemmi fil-premessa 46 hawn fuq, l-SCZone hija parti minn żona doganali separata. Skont l-Artikolu 42 tal-Liġi 83/2002, il-materja prima importata, il-provvisti, l-ispare parts, u kwalunkwe materjal jew komponent ieħor importat minn barra l-pajjiż, għandhom ikunu eżentati mit-taxxi u d-dazji sakemm dawn ikunu allokati għal prodotti jew servizzi għall-attività liċenzjata fl-SCZone. Min-naħa l-oħra, it-taxxi u d-dazji kollha għandhom jitħallsu għal kwalunkwe prodott rilaxxat fis-suq domestiku barra mill-SCZone.

                     (72)

                     Matul l-investigazzjoni, il-Kummissjoni sabet li, skont id-dispożizzjonijiet tal-Artikolu tal-Liġi 83/2002 imsemmi hawn fuq, Jushi Egypt ngħatat eżenzjonijiet mill-VAT u mid-dazji tal-importazzjoni fuq l-importazzjonijiet ta’ materjali ta’ input użati fil-produzzjoni ta’ prodotti lesti esportati (u b’mod partikolari l-prodott ikkonċernat).

                     (73)

                     Rigward ir-rinunzja għal dazji ta’ importazzjoni, dan l-arranġament jidher li jikkorrispondi għal skema ta’ rifużjoni tad-dazju kif deskritt fl-Anness I(i) tar-Regolament bażiku. Skont il-punt (i) tal-Anness I, is-sistemi ta’ rtirar ta’ sostituzzjoni jistgħu jikkostitwixxu sussidju għall-esportazzjoni sa fejn dawn jirriżultaw f’irtirar li jeċċedi l-imposti tal-importazzjoni li nġabru inizjalment fuq l-inputs importati li għalihom ikun qed jintalab l-irtirar.

                     (74)

                     Sabiex jiġi determinat jekk kinitx teżisti tali remissjoni żejda, skont l-Anness III, il-punt II tar-Regolament bażiku, il-Kummissjoni talbet informazzjoni addizzjonali mingħand il-GOE dwar l-iskema ta’ rifużjoni tad-dazju b’mod ġenerali, u b’mod aktar speċifiku dwar l-eżistenza u l-applikazzjoni effettiva tal-proċeduri ta’ monitoraġġ u verifika li jakkumpanjawha.

                     (75)

                     Abbażi tal-informazzjoni li waslet inizjalment, il-GOE deher li kien qiegħed fis-seħħ qafas leġiżlattiv għall-monitoraġġ tas-sistema ta’ rifużjoni tad-dazju, inkluż, fejn applikabbli, ir-rifużjoni tad-dazji fuq l-importazzjoni mħallsa. Madankollu, matul iż-żjarat ta’ verifika għand Jushi Egypt, instab li dan il-qafas ma ġiex applikat b’mod effettiv fil-prattika.

                     (76)

                     Jushi Egypt ma ħallsitx dazji fuq l-importazzjoni jew VAT fuq kwalunkwe xiri ta’ materjal tagħha matul il-perjodu ta’ investigazzjoni, kemm jekk użat għall-bejgħ domestiku kif ukoll għal dak tal-esportazzjoni ta’ prodotti lesti. Normalment, jeħtieġ li jsir depożitu f’kont imblukkat tal-awtoritajiet doganali, li minnu d-dazji jistgħu jinġabru perjodikament. Madankollu, matul il-perjodu ta’ investigazzjoni, ma sar l-ebda depożitu, u ma nġabru l-ebda ammonti mill-awtoritajiet.

                     (77)

                     Wara l-perjodu ta’ investigazzjoni, Jushi Egypt għamlet pagament żgħir lill-awtoritajiet Eġizzjani, allegatament biex tkopri remissjoni żejda għall-bejgħ domestiku. Madankollu, ma ngħatat l-ebda evidenza li dan il-ħlas kien tabilħaqq sar għal eċċess ta’ remissjoni ta’ bejgħ domestiku, jew li kien relatat mal-bejgħ domestiku li sar matul il-perjodu ta’ investigazzjoni. Madankollu, kien hemm ukoll evidenza li Jushi Egypt irċeviet rimborż ta’ dazji fuq l-importazzjoni mħallsa f’perjodi preċedenti, qabel ma kisbet eżenzjoni għal dazji fuq l-importazzjoni.

                     (78)

                     Wara aktar skambji mal-GOE, waslet informazzjoni addizzjonali, li turi li fil-fatt il-qafas ta’ monitoraġġ u verifika għall-ġbir tad-dazji doganali fl-SCZone kien għadu qed jinbena matul il-perjodu ta’ investigazzjoni. Pereżempju, il-Kumitat għall-Aġġustament tal-Bilanċi tad-Dazji tal-Importazzjoni kien stabbilit biss fl-2019 skont id-Digriet tal-Kap tal-Awtorità Doganali Nru 158, l-istabbiliment ta’ kumitat ta’ spezzjoni doganali kien għadu għaddej fl-2019, u l-proċeduri eżekuttivi kienu għadhom ma nħarġux. Għalhekk, il-Kummissjoni kkonkludiet b’mod provviżorju li ma kien hemm l-ebda sistema effettiva u xierqa ta’ rifużjoni tad-dazju fis-seħħ.

                     (79)

                     Barra minn hekk, kif imsemmi fil-premessa 50 hawn fuq, il-VAT fuq oġġetti importati hija miżmuma minflok imħallsa bil-quddiem fl-SCZone. L-awtoritajiet tat-taxxa jżommu biss id-dritt li jitolbu l-VAT lura wara.

                     (80)

                     L-investigazzjoni żvelat ukoll li għal ċerti inputs li Jushi Egypt kienet tuża fil-proċess ta’ produzzjoni minn fornituri bbażati fl-Eġittu, il-VAT ġiet imposta bir-rata standard irrispettivament mill-fatt li l-kumpanija kienet ibbażata fiż-żona speċjali fejn il-VAT normalment ma kinitx dovuta. Dawn it-tranżazzjonijiet wasslu għal kreditu ta’ taxxa tal-VAT għal Jushi Egypt. Min-naħa l-oħra, il-bejgħ ta’ inputs bejn kumpaniji li jinsabu fiż-żona speċjali ma kienx soġġett għal VAT domestika irrispettivament minn jekk l-oġġetti prodotti b’tali inputs jiġux esportati jew mibjugħa domestikament. Jushi Egypt ma setgħetx turi liema inputs (miksuba domestikament jew importati) ntużaw jew ġew ikkunsmati fi prodotti esportati jew mibjugħa domestikament.

                     (81)

                     Dawn l-elementi kollha juru li din iż-żona speċjali mhijiex żona ta’ pproċessar ta’ esportazzjoni klassika, u hija wkoll differenti minn żoni oħra ħielsa speċjali fl-Eġittu, iżda hija tip uniku u ibridu ta’ żona speċjali b’diversi karatteristiċi speċifiċi li jiddistingwuha minn żoni oħra. Il-liġijiet u r-regolamenti applikabbli ma jidhrux li huma applikati fil-prattika fiż-żona, u għalhekk il-Kummissjoni proviżorjament ibbażat is-sejbiet tagħha fuq il-fehim tagħha ta’ kif l-operazzjonijiet fiż-żona jaħdmu fil-prattika.

                     (82)

                     Barra minn hekk, huwa importanti li jiġi nnutat li n-nuqqas ta’ awtoritajiet amministrattivi inkarigati mill-amministrazzjoni, il-monitoraġġ u l-infurzar tas-sistema tat-taxxa u ta’ kwalunkwe obbligu tat-taxxa relatat mas-sistema tat-taxxa speċjali applikabbli fiż-żona jagħmluha żona unika fejn il-kumpaniji stabbiliti hemmhekk huma kompletament ħielsa li jsegwu jew jevitaw ir-regoli tat-taxxa mingħajr kwalunkwe konsegwenza possibbli. Għalhekk, fid-dawl taċ-ċirkostanzi speċjali ta’ din iż-żona, u fuq il-bażi tal-informazzjoni disponibbli, il-Kummissjoni ddeċidiet b’mod provviżorju li tikkunsidra l-eżenzjonijiet tal-VAT fuq l-inputs importati bħala eżenzjoni de facto biex titħallas din il-VAT, irrispettivament minn jekk l-inputs humiex aktar tard inkorporati fi prodotti lesti esportati jew mibjugħa domestikament.

               3.4.3.   Konklużjoni

                     (83)

                     B’hekk, il-Kummissjoni kkonkludiet b’mod provviżorju li s-sistema ta’ monitoraġġ ta’ rifużjoni tad-dazju tal-GOE ma ġietx applikata b’mod effettiv u ma setgħetx tiġi kkwalifikata bħala tali għar-raġunijiet kollha spjegati fit-taqsima preċedenti u mqassra fil-premessa 73. Fil-fatt, kif spjegat fil-premessi 68 u 70, l-investigazzjoni wriet li l-GOE lanqas biss kien waqqaf awtorità responsabbli għall-amministrazzjoni u l-infurzar ta’ kwalunkwe obbligu tat-taxxa għal entitajiet li jinsabu fiż-żona, inklużi d-dazji doganali u l-VAT dovuta fuq materjali importati.

                     (84)

                     Barra minn hekk, il-Kummissjoni stabbiliet li s-sistema li suppost teżisti ta’ rifużjoni tad-dazju għall-inputs użati fil-prodotti lesti esportati wasslet għal telf ta’ dħul, li jikkostitwixxi sussidju kumpensabbli fis-sens tal-Artikolu 3(1)(a)(ii) tar-Regolament bażiku, peress li jirriżultaw f’irtirar eċċessiv tal-imposti tal-importazzjoni imposti inizjalment fuq l-inputs importati li għalihom ikun qed jintalab l-irtirar. Il-GOE ma wettaqx eżami ulterjuri tat-tranżazzjonijiet inkwistjoni.

                     (85)

                     Dawn ir-rimissjonijiet eċċessivi huma wkoll speċifiċi skont it-tifsira tal-Artikolu 4(2)(a) tar-Regolament bażiku billi mhumiex ġeneralment applikabbli fl-Eġittu, u japplikaw biss għall-kumpaniji li jinsabu fl-SCZone.

                     (86)

                     Barra minn hekk, l-eżenzjoni de facto mill-VAT fuq materjali importati tikkostitwixxi kontribuzzjoni finanzjarja fil-forma ta’ dħul mitluf mill-GOE fis-sens tal-Artikolu 3(1)(a)(ii) tar-Regolament Bażiku minħabba li l-intrapriżi eliġibbli huma eżentati mill-ħlas tal-VAT li kieku kien ikun dovut. Huwa jagħti wkoll benefiċċju lill-kumpaniji riċevituri fis-sens tal-Artikolu 3(2) tar-Regolament bażiku. Il-programm huwa speċifiku skont it-tifsira tal-Artikolu 4(2)(a) tar-Regolament bażiku, peress li l-leġiżlazzjoni tillimita l-eżenzjoni mill-VAT biss għal intrapriżi li jinsabu fi ħdan l-SCZone.

               3.4.4.   Il-kalkolu tal-ammont ta’ sussidju

                     (87)

                     L-ammont ta’ dan is-sussidju kumpensabbli jiġi kkalkulat f’termini tal-benefiċċju mogħti lir-riċevitur, li nstab li jeżisti matul il-perjodu ta’ investigazzjoni.

                     (88)

                     Rigward id-dazji tal-importazzjoni, il-benefiċċju mogħti lill-benefiċjarju jitqies li huwa d-differenza bejn l-ammont ta’ dazji tal-importazzjoni dovuti matul il-perjodu ta’ investigazzjoni, u l-ammont attwali ta’ dazji tal-importazzjoni mħallsa matul il-perjodu ta’ investigazzjoni.

                     (89)

                     Sabiex jiġi ddeterminat l-ammont ta’ dazji fuq l-importazzjoni dovuti, il-Kummissjoni kkunsidrat li l-proporzjon medju tal-konsum għat-tipi kollha ta’ prodotti lesti huwa l-istess, peress li kollha jappartjenu għall-istess kategorija ġenerali ta’ prodotti. Il-Kummissjoni bbażat il-proporzjon tal-konsum fuq ir-rekords tal-produttur esportatur. Imbagħad, hija l-ewwel stabbiliet il-kwantità ta’ materjali impurtati matul il-perjodu ta’ investigazzjoni. It-tieni, hija kkalkulat il-proporzjon bejn il-bejgħ domestiku meta mqabbel mal-bejgħ totali ta’ Jushi Egypt. It-tielet, il-Kummissjoni applikat dan il-proporzjon tal-bejgħ domestiku għall-volum totali ta’ materjali importati u ddeterminat il-kwantità ta’ materjali importati li għalihom ikunu dovuti dazji tal-importazzjoni.

                     (90)

                     Fl-aħħar nett, sabiex jiġi stabbilit l-ammont ta’ benefiċċju, il-Kummissjoni kkalkulat l-ammont ta’ dazju tal-importazzjoni li jrid jitħallas għall-kwantitajiet ta’ materjali użati għall-produzzjoni ta’ prodotti mibjugħa fis-suq domestiku.

                     (91)

                     Fir-rigward tad-dħul mitluf fil-forma ta’ eżenzjoni de facto tal-VAT, il-benefiċċju ġie kkalkulat billi ttieħed l-ammont kollu ta’ VAT normalment pagabbli iżda mhux imħallas matul il-perjodu ta’ investigazzjoni fuq ix-xiri ta’ inputs importati.

                     (92)

                     L-ammont ta’ sussidju stabbilit b’mod provviżorju fir-rigward ta’ dan it-tip ta’ sussidju matul il-perjodu ta’ investigazzjoni għall-produtturi esportatur kien ta’ 7,42 %.

               3.5.   Taxxa fuq l-introjtu

                     (93)

                     Il-bażijiet ġuridiċi ta’ dan il-programm huma:

                                 —

                                 Il-liġi dwar it-Taxxa fuq id-Dħul kif stabbilita bil-liġi 91 tal-2005; u,

                                 —

                                 Id-digriet tal-Ministeru tal-Investiment Nru 16 tal-2017 li jżid addendum (A) intitolat “L-effetti tal-bidliet fir-rati tal-kambju” mal-Istandard tal-Kontabilità Eġizzjan Nru 13.

               3.5.1.   Analiżi

                     (94)

                     Jushi Egypt hija suġġetta għat-taxxa fuq l-introjtu Eġizzjana normali ta’ 22,5 %.

                     (95)

                     Fl-2016, il-gvern Eġizzjan iddeċieda li jibdel ir-rata tal-kambju fissa tal-lira Eġizzjana (“EGP”) f’rata tal-kambju varjabbli, ibbażata fuq rakkomandazzjoni mill-Fond Monetarju Internazzjonali. Bħala riżultat, il-lira Eġizzjana tilfet madwar nofs il-valur tagħha kontra muniti oħra ewlenin bħall-USD u l-EUR fi żmien xahar. Sabiex jindirizza dan iċ-ċaqliq f’daqqa tal-munita, il-GOE ħareġ standard speċjali ta’ kontabilità, kif ukoll regola speċjali dwar it-taxxa għat-trattament tad-differenzi fil-kambju. B’riżultat ta’ dan, il-kumpaniji setgħu jnaqqsu d-differenzi fil-kambju minħabba d-devalwazzjoni tal-EGP mid-dħul taxxabbli tagħhom b’mod aktar estensiv.

                     (96)

                     Għalkemm din il-leġiżlazzjoni kienet ġeneralment applikabbli għall-kumpaniji kollha fl-Eġittu u kienet maħsuba biex tagħmel tajjeb għall-effetti negattivi tad-devalwazzjoni tal-munita Eġizzjana, hija ħolqot benefiċċju sostanzjali de facto għal numru limitat ta’ kumpaniji fl-Eġittu, jiġifieri kumpaniji li huma orjentati lejn l-esportazzjoni u jħaddmu n-negozju tagħhom kważi kollu f’muniti barranin bħal USD jew EUR. Din il-kategorija partikolari ta’ kumpaniji ma ġarrbitx telf reali bħala konsegwenza tal-iżvalutazzjoni tal-EGP, iżda tista’ tibbenefika mill-istandard tal-kontabilità speċjali maħruġ mill-GOE għall-finijiet tat-taxxa. Bħala konsegwenza, il-kumpaniji li joperaw in-negozju tagħhom f’munita barranija jidhru li qed jagħmlu telf għal skopijiet ta’ taxxa għalkemm is-sitwazzjoni finanzjarja tagħhom tista’ turi profitti b’saħħithom. Għall-kuntrarju, il-kumpaniji Eġizzjani li joperaw in-negozju tagħhom fi EGP sofrew minn telf reali li kellu impatt reali fuq in-negozju tagħhom, li kien indirizzat mir-regola speċjali tat-taxxa maħruġa mill-GOE.

                     (97)

                     Jushi Egypt ibbenefikat b’mod sproporzjonat minn din il-miżura, peress li l-investigazzjoni wriet li Jushi Egypt topera n-negozju tagħha kważi esklussivament f’USD jew EUR u ma għandha kważi l-ebda tranżazzjoni f’liri Eġizzjani. Tabilħaqq, hija kważi esklussivament orjentata lejn l-esportazzjoni, timporta kważi t-tagħmir kollu tagħha, is-self tagħha huwa f’muniti barranin kif ukoll parti kbira mill-materjali tagħha. Tabilħaqq, b’riżultat ta’ dan, it-telf irreġistrat minn Jushi Egypt minħabba l-iżvalutazzjoni tal-EGP, b’mod partikolari minħabba s-self sinifikanti f’munita barranija, mhuwiex reali u huwa użat biss għal skopijiet ta’ taxxa biex jitnaqqas l-introjtu taxxabbli.

                     (98)

                     Barra minn hekk, it-tnaqqis fiskali kellu jkun miżura provviżorja, applikabbli biss għat-tranżazzjonijiet affettwati fil-mument tal-iżvalutazzjoni. Madankollu, fil-perjodu ta’ investigazzjoni, Jushi Egypt xorta waħda naqqset ammonti sostanzjali mill-introjtu taxxabbli tagħha taħt id-differenzi realizzati u mhux realizzati tal-kambju barrani. B’riżultat ta’ dan, hija kienet qed tagħmel it-telf skont id-dikjarazzjonijiet tagħha dwar it-taxxa fuq l-introjtu, minkejja li r-rapporti finanzjarji tagħha wrew profitt b’saħħtu u sostenibbli.

               3.5.2.   Konklużjoni

                     (99)

                     Fid-dawl tal-kunsiderazzjonijiet ta’ hawn fuq, il-Kummissjoni kkonkludiet li dawn il-benefiċċji tat-taxxa jikkostitwixxu dħul mitluf mill-GOE fis-sens tal-Artikolu 3(1)(a)(ii) tar-Regolament bażiku u pprovdew benefiċċju skont l-Artikolu 3(2) tar-Regolament bażiku.

                     (100)

                     Barra minn hekk, huma de facto speċifiċi għall-produttur esportatur Jushi Egypt, skont l-Artikolu 4(2)(c) tar-Regolament bażiku, peress li jintużaw b’mod predominanti minn grupp limitat ta’ kumpaniji li joperaw kważi esklużivament f’muniti barranin.

               3.5.3.   Il-kalkolu tal-ammont ta’ sussidju

                     (101)

                     Il-benefiċċju lil Jushi Egypt ġie stabbilit fuq il-bażi tal-informazzjoni li tinsab fid-dikjarazzjoni tat-taxxa fuq l-introjtu tal-2018. L-ewwel nett, ġie stabbilit l-ammont imnaqqas mid-dħul taxxabbli skont id-dispożizzjoni msemmija fit-Taqsima 3.5.1. It-tieni, ir-rata tat-taxxa applikabbli b’mod ġenerali ta’ 22,5 % ġiet applikata għal dan l-ammont imnaqqas. Fl-aħħar nett, dan l-ammont ġie espress bħala perċentwal tal-fatturat totali ta’ Jushi Egypt fil-perjodu ta’ investigazzjoni.

                     (102)

                     Il-marġnijiet ta’ sussidju li nstabu għal dan il-programm ta’ taxxa diretta ammontaw għal 1,68 % għal Jushi Egypt.

               3.6.   Skemi oħra

                     (103)

                     Fir-rigward tal-iskemi l-oħra kollha elenkati fil-premessa 43 hawn fuq, il-Kummissjoni tkompli l-investigazzjoni tagħha, inkluż fid-dawl tal-emendi tan-Notifika ta’ Bidu msemmija fil-premessa 18 hawn fuq.

               3.7.   Konklużjoni dwar is-sussidjar

                     (104)

                     Il-Kummissjoni kkalkulat l-ammont tas-sussidji kumpensabbli għall-produttur esportatur skont id-dispożizzjonijiet tar-Regolament bażiku billi eżaminat kull sussidju jew programm ta’ sussidju, u żiedet dawn iċ-ċifri flimkien biex tikkalkula ammont totali ta’ sussidjar għall-produttur esportatur għall-perjodu ta’ investigazzjoni. Bil-għan li tikkalkula s-sussidjar globali ta’ hawn taħt, il-Kummissjoni l-ewwel ikkalkulat il-perċentwal tas-sussidjar, li huwa l-ammont tas-sussidju bħala perċentwal tal-fatturat totali tal-kumpanija. Imbagħad dan il-perċentwal intuża biex jiġi kkalkulat is-sussidju allokat għall-esportazzjonijiet tal-prodott ikkonċernat lejn l-Unjoni matul il-perjodu ta’ investigazzjoni. Imbagħad ġie kkalkulat l-ammont ta’ sussidju għal kull tunnellata ta’ prodott ikkonċernat esportat lejn l-Unjoni matul il-perjodu ta’ investigazzjoni, u l-marġnijiet ta’ hawn taħt ikkalkulati bħala perċentwal tal-valur tal-Kostijiet, l-Assigurazzjoni u l-Merkanzija (Costs, Insurance and Freight, CIF) tal-istess esportazzjonijiet għal kull tunnellata.

                     (105)

                     Minħabba l-kooperazzjoni sħiħa tal-produtturi esportaturi Eġizzjani, l-ammont għall-“kumpaniji l-oħra kollha” ġie stabbilit b’mod provviżorju fil-livell tal-uniku produttur esportatur Eġizzjan.

                        Tabella 1

                        Rati ta’ sussidju provviżorji

                                 Kumpanija

                                 Rata ta’ sussidju provviżorju

                                 Jushi Egypt for Fiberglass Industry S.A.E.

                                 8,7 %

                                 Il-kumpaniji l-oħra kollha

                                 8,7 %

               4.   DANNU

         4.1.   Definizzjoni tal-industrija tal-Unjoni u tal-produzzjoni tal-Unjoni

                     (106)

                     Matul il-perjodu ta’ investigazzjoni, seba’ produtturi fl-Unjoni mmanifatturaw il-prodott simili. Dawn jikkostitwixxu l-“industrija tal-Unjoni” fis-sens tal-Artikolu 9(1) tar-Regolament bażiku.

                     (107)

                     Kif indikat fil-premessi 31 u 32, il-Kummissjoni għażlet kampjun ta’ produtturi tal-Unjoni. Il-kampjun kien fih tliet produtturi tal-Unjoni li jirrappreżentaw 68 % tal-produzzjoni totali tal-Unjoni tal-prodott simili matul il-perjodu ta’ investigazzjoni.

                     (108)

                     Il-Kummissjoni stabbiliet il-produzzjoni totali ta’ GFR tal-Unjoni matul il-perjodu ta’ investigazzjoni għal madwar 695 000 tunnellata, fuq il-bażi tal-informazzjoni miġbura mill-ilmentatur u verifikata matul l-investigazzjoni.

                        Tabella 2

                        Produzzjoni tal-Unjoni

                                 2016

                                 2017

                                 2018

                                 PI

                                 Produzzjoni totali tal-Unjoni (tunnellati)

                                 701 611

                                 694 178

                                 693 123

                                 695 324

                                    Indiċi

                                    100

                                    99

                                    99

                                    99

                                    Sors: L-ilmentatur.

                     (109)

                     Il-produzzjoni totali tal-Unjoni baqgħet stabbli bejn l-2016 u tmiem il-perjodu ta’ investigazzjoni, u wriet xejra kemxejn negattiva.

               4.2.   Konsum tal-Unjoni

                     (110)

                     Il-Kummissjoni stabbiliet il-konsum tal-GFR fl-Unjoni billi għaddet l-importazzjonijiet tal-GFR fl-Unjoni mal-bejgħ tal-industrija tal-Unjoni fis-suq tal-Unjoni.

                     (111)

                     Il-konsum tal-Unjoni żviluppa kif ġej:

                        Tabella 3

                        Konsum tal-Unjoni

                                 2016

                                 2017

                                 2018

                                 PI

                                 Konsum totali tal-Unjoni (tunnellati)

                                 978 454

                                 1 045 331

                                 1 058 263

                                 1 027 982

                                    Indiċi

                                    100

                                    107

                                    108

                                    105

                                    Sors: L-ilmentatur, il-bażi ta’ data Sorveljanza 2.

                     (112)

                     Il-konsum tal-Unjoni ta’ GFR żdied b’5 % bejn il-bidu tal-perjodu kkunsidrat u t-tmiem tiegħu; madankollu, ix-xejra ta’ sena wara l-oħra turi li l-konsum varja ftit matul il-perjodu kollu.

               4.3.   Importazzjonijiet mill-pajjiż ikkonċernat

         4.3.1.   Volum u sehem mis-suq tal-importazzjonijiet mill-pajjiż ikkonċernat

                     (113)

                     Il-Kummissjoni stabbiliet il-volum tal-importazzjonijiet u s-sehem mis-suq tagħhom abbażi ta’ data mill-bażi ta’ data Sorveljanza 2 (13).

                     (114)

                     L-importazzjonijiet tal-GFR fl-Unjoni mill-pajjiż ikkonċernat żviluppaw kif ġej:

                        Tabella 4

                        Il-volum tal-importazzjonijiet u s-sehem mis-suq

                                 2016

                                 2017

                                 2018

                                 PI

                                 Volum ta’ importazzjonijiet mill-Eġittu (tunnellati)

                                 50 529

                                 95 865

                                 146 304

                                 144 169

                                    Indiċi

                                    100

                                    190

                                    290

                                    285

                                 Sehem mis-suq (%)

                                 5

                                 9

                                 14

                                 14

                                    Sors: Il-bażi ta’ data Sorveljanza 2.

                     (115)

                     L-importazzjonijiet tal-GFR mill-Eġittu żdiedu b’mod rapidu mill-2016 sal-2018, fejn żdiedu bi kważi tliet darbiet fid-daqs. Is-sehem mis-suq ta’ dawn l-importazzjonijiet, fil-kuntest ta’ żieda ta’ 5 % fil-konsum, għalhekk żdied ukoll bi tliet darbiet.

               4.3.2.   Il-prezzijiet tal-importazzjonijiet mill-pajjiż ikkonċernat u t-twaqqigħ tal-prezz

                     (116)

                     L-evoluzzjoni tal-prezzijiet medji tal-importazzjoni fil-perjodu kkunsidrat kienet kif ġej:

                        Tabella 5

                        Prezz tal-importazzjoni

                                 2016

                                 2017

                                 2018

                                 PI

                                 Prezzijiet tal-importazzjoni mill-Eġittu (EUR għal kull tunnellata)

                                 993

                                 918

                                 898

                                 904

                                    Indiċi

                                    100

                                    92

                                    90

                                    91

                                    Sors: Il-bażi ta’ data Sorveljanza 2.

                     (117)

                     Ix-xejra tal-prezzijiet tal-importazzjoni hija b’mod ċar ’l isfel matul il-perjodu kkunsidrat. Matul il-PI, kien hemm differenza ta’ madwar 20 % bejn dawk il-prezzijiet tal-importazzjoni u l-prezzijiet tal-bejgħ tal-UE (Tabella 9).

                     (118)

                     Il-Kummissjoni ddeterminat it-twaqqigħ tal-prezz matul il-perjodu ta’ investigazzjoni billi qabblet:

                                 (1)

                                 il-prezzijiet medji ponderati għal kull tip ta’ prodott tal-importazzjonijiet mill-produttur Eġizzjan lill-ewwel klijent indipendenti fis-suq tal-Unjoni, stabbiliti fuq il-bażi ta’ Kost, Assigurazzjoni, Nol (“CIF”), b’aġġustamenti xierqa għall-kostijiet ta’ wara l-importazzjoni; u

                                 (2)

                                 il-prezzijiet tal-bejgħ medji ponderati għal kull tip ta’ prodott tal-produtturi tal-Unjoni fil-kampjun mitluba lil klijenti mhux relatati fis-suq tal-Unjoni.

                     (119)

                     Il-Kummissjoni qabblet il-prezzijiet fuq bażi ta’ tip b’tip għal tranżazzjonijiet fl-istess livell ta’ kummerċ, debitament aġġustati fejn meħtieġ, u wara tnaqqis tar-ribassi u l-iskontijiet.

                     (120)

                     Fejn il-bejgħ mill-produttur Eġizzjan lill-ewwel klijent indipendenti fis-suq tal-Unjoni kien permezz ta’ kumpanija tal-bejgħ relatata bbażata fl-UE, il-prezz tal-importazzjoni ġie stabbilit fuq bażi CIF, iżda sar aġġustament għal dan il-prezz biex jitqiesu l-SG&A u l-profitt tal-importatur relatat.

                     (121)

                     It-tqabbil fuq bażi ta’ tip b’tip kien possibbli minħabba l-użu ta’ Numru ta’ Kontroll tal-Prodott (“PCN”) komuni biex jiġu deskritti t-tipi ta’ prodotti tal-GFR esportati lejn l-UE mill-Eġittu u mibjugħa wkoll mill-produtturi tal-Unjoni fil-kampjun.

                     (122)

                     Il-kalkolu wera marġni medju ponderat ta’ twaqqigħ tal-prezz mill-importazzjonijiet ta’ Jushi Egypt fis-suq tal-Unjoni ta’ 16 %.

                     (123)

                     Għalhekk, il-Kummissjoni stabbiliet b’mod provviżorju li l-prezzijiet tal-importazzjonijiet Eġizzjani waqqgħu b’mod sinifikanti l-prezzijiet tal-industrija tal-Unjoni.

               4.4.   Is-sitwazzjoni ekonomika tal-industrija tal-Unjoni

         4.4.1.   Kummenti ġenerali

                     (124)

                     Skont l-Artikolu 8(5) tar-Regolament bażiku, l-eżami tal-impatt tal-importazzjonijiet issussidjati fuq l-industrija tal-Unjoni kien jinkludi evalwazzjoni tal-indikaturi ekonomiċi kollha li kellhom impatt fuq l-istat tal-industrija tal-Unjoni matul il-perjodu kkunsidrat.

                     (125)

                     Kif issemma fil-premessi 17 sa 20, intuża kampjunar għad-determinazzjoni tad-dannu u tal-impatt negattiv fuq il-livell tal-prezzijiet tal-bejgħ, il-kwantitajiet mibjugħa, is-sehem mis-suq u l-profitti tal-industrija tal-Unjoni.

                     (126)

                     Biex tiddetermina d-dannu, il-Kummissjoni għamlet distinzjoni bejn l-indikaturi tad-dannu makroekonomiċi u dawk mikroekonomiċi. Il-Kummissjoni evalwat l-indikaturi makroekonomiċi abbażi tad-data kontenuta fit-tweġibiet għall-kwestjonarju mingħand il-produtturi tal-Unjoni fil-kampjun u abbażi tal-informazzjoni pprovduta mill-ilmentatur. L-indikaturi mikroekonomiċi kienu bbażati fuq id-data mit-tweġibiet għall-kwestjonarju tal-produtturi inklużi fil-kampjun.

                     (127)

                     Iż-żewġ settijiet ta’ data nstabu li kienu rappreżentattivi tas-sitwazzjoni ekonomika tal-industrija tal-Unjoni.

                     (128)

                     L-indikaturi makroekonomiċi huma: il-produzzjoni, il-kapaċità tal-produzzjoni, l-użu tal-kapaċità, il-volum tal-bejgħ, is-sehem mis-suq, it-tkabbir, l-impjiegi, il-produttività, id-daqs tas-sussidju, u l-irkupru minn sussidju jew dumping fil-passat.

                     (129)

                     L-indikaturi mikroekonomiċi huma: il-prezzijiet medji ta’ unità, il-kost ta’ unità, il-kostijiet lavorattivi, l-inventarji, il-profittabilità, il-flussi tal-flus, l-investimenti, ir-redditu fuq l-investimenti u l-kapaċità ta’ ġenerazzjoni tal-kapital.

               4.4.2.   Indikaturi makroekonomiċi

         4.4.2.1.   Il-kapaċità tal-produzzjoni u l-użu tal-kapaċità

                     (130)

                     Il-kapaċità tal-produzzjoni u l-użu tal-kapaċità totali tal-Unjoni żviluppaw kif ġej matul il-perjodu kkunsidrat:

                        Tabella 6

                        Il-kapaċità tal-produzzjoni u l-użu tal-kapaċità

                                 2016

                                 2017

                                 2018

                                 PI

                                 Kapaċità tal-produzzjoni (tunnellati)

                                 759 107

                                 760 104

                                 753 688

                                 751 098

                                    Indiċi

                                    100

                                    100

                                    99

                                    99

                                 Użu tal-kapaċità (%)

                                 92

                                 91

                                 92

                                 93

                                    Sors: L-ilmentatur.

                     (131)

                     Il-kapaċità tal-produzzjoni baqgħet stabbli matul il-perjodu kkunsidrat. Dan minħabba li l-kapaċità hija bbażata primarjament fuq l-għadd ta’ fran li jalimentaw il-linji tal-produzzjoni, u ż-żieda fil-kapaċità hija operazzjoni intensiva ħafna fil-kapital.

                     (132)

                     L-użu tal-kapaċità tal-industrija tal-Unjoni wkoll baqa’ għoli u stabbli matul il-perjodu kkunsidrat. Ladarba forn ikun qiegħed jaħdem, huwa ekonomikament neċessarju li l-forn jinżamm jaħdem mingħajr waqfien.

               4.4.2.2.   Il-volum tal-bejgħ u s-sehem mis-suq

                     (133)

                     Il-volum tal-bejgħ u s-sehem mis-suq tal-industrija tal-Unjoni żviluppaw hekk matul il-perjodu kkunsidrat:

                        Tabella 7

                        Il-volum tal-bejgħ u s-sehem mis-suq

                                 2016

                                 2017

                                 2018

                                 PI

                                 Volum tal-bejgħ fis-suq tal-Unjoni (tunnellati)

                                 622 504

                                 651 082

                                 609 902

                                 594 097

                                    Indiċi

                                    100

                                    105

                                    98

                                    95

                                 Sehem mis-suq (%)

                                 64

                                 62

                                 58

                                 58

                                    Sors: L-ilmentatur, statistika dwar l-importazzjoni u l-esportazzjoni.

                     (134)

                     Il-bejgħ tal-industrija tal-Unjoni żdied f’termini assoluti bejn l-2016 u l-2017, iżda mbagħad reġa’ naqas, fejn tilef 5 punti perċentwali bejn l-2016 u t-tmiem tal-PI. Is-sehem mis-suq tal-industrija tal-Unjoni naqas matul il-perjodu kkunsidrat minn 64 % għal 58 %. Dan it-tnaqqis irid jitqies fl-isfond ta’ żieda ta’ 5 % fil-konsum fl-Unjoni u taż-żidiet fl-importazzjonijiet mill-Eġittu bi prezzijiet aktar baxxi u li qed jonqsu.

               4.4.2.3.   Impjiegi u produttività

                     (135)

                     Matul il-perjodu kkunsidrat, l-impjiegi u l-produttività żviluppaw kif ġej:

                        Tabella 8

                        Impjiegi u produttività

                                 2016

                                 2017

                                 2018

                                 PI

                                 Għadd ta’ impjegati

                                 3 620

                                 3 636

                                 3 661

                                 3 686

                                    Indiċi

                                    100

                                    100

                                    101

                                    102

                                 Produttività (tunnellata/impjegat)

                                 194

                                 191

                                 189

                                 189

                                    Indiċi

                                    100

                                    99

                                    98

                                    97

                                    Sors: L-ilmentatur.

                     (136)

                     Kemm l-impjiegi kif ukoll il-produttività tal-industrija tal-Unjoni baqgħu stabbli matul il-perjodu kkunsidrat.

               4.4.2.4.   Il-kobor tal-ammont tas-sussidji kumpensabbli u l-irkupru minn sussidjar jew dumping preċedenti

                     (137)

                     Minħabba li l-Kummissjoni għadha qed tinvestiga xi wħud mill-iskemi ta’ sussidju, f’dan l-istadju mhuwiex possibbli li jiġi determinat id-daqs eżatt tas-sussidjar. Madankollu, fuq il-bażi tal-ammont ta’ sussidjar għal ċerti skemi diġà stabbiliti hawn fuq, u l-marġni ta’ sussidju proviżorju li nstab, is-sussidjar ma jistax jitqies bħala negliġibbli.

                     (138)

                     Filwaqt li ma hemm ebda storja ta’ sussidjar jew ta’ dumping preċedenti mill-Eġittu, l-uniku produttur esportatur mill-Eġittu huwa parti minn kumpanija li diġà nstabet li kienet involuta fi prattiki ta’ dumping kif ukoll tirċievi sussidji f’pajjiż ieħor (iċ-Ċina). Fil-fatt, il-Grupp Jushi ħabbar li kienu se jibnu fabbrika fl-Eġittu biex jipproduċu l-GFR u jbigħuh lis-suq tal-UE sabiex jevitaw li jħallsu d-dazji anti-dumping u kumpensatorji fis-seħħ kontra l-esportazzjonijiet tal-GFR tiegħu miċ-Ċina lejn l-UE. Ladarba l-impjant kien operattiv, id-data ppreżentata hawn fuq turi li l-importazzjonijiet mill-Eġittu bi prezzijiet baxxi bdew jidħlu fis-suq tal-Unjoni, u żdiedu b’mod rapidu matul il-perjodu kkunsidrat.

                     (139)

                     Għalhekk, huwa mistenni li Jushi Egypt qed jinvolvi ruħu u se jinvolvi ruħu fl-istess prattiki tal-Grupp Jushi fiċ-Ċina.

               4.4.3.   Indikaturi mikroekonomiċi

         4.4.3.1.   Il-prezzijiet u l-fatturi li jaffettwaw il-prezzijiet

                     (140)

                     Il-prezzijiet medji ponderati tal-bejgħ ta’ unità tal-produtturi tal-Unjoni fil-kampjun lil klijenti mhux relatati fl-Unjoni żviluppaw kif ġej matul il-perjodu kkunsidrat:

                        Tabella 9

                        Prezzijiet tal-bejgħ fl-Unjoni

                                 2016

                                 2017

                                 2018

                                 PI

                                 Prezz medju tal-bejgħ ta’ unità fl-Unjoni fis-suq totali (EUR/tunnellata)

                                 1 167

                                 1 123

                                 1 139

                                 1 136

                                    Indiċi

                                    100

                                    96

                                    98

                                    97

                                 Kost unitarju tal-produzzjoni (EUR/tunnellata)

                                 1 035

                                 1 027

                                 1 086

                                 1 107

                                    Indiċi

                                    100

                                    99

                                    105

                                    107

                                    Sors: Il-produtturi tal-Unjoni fil-kampjun.

                     (141)

                     Il-prezz medju ponderat tal-bejgħ ta’ unità tal-produtturi tal-Unjoni fil-kampjun lil klijenti mhux relatati naqas bi 3 % matul il-perjodu kkunsidrat.

                     (142)

                     Madankollu, il-kost unitarju tal-produzzjoni tal-produtturi tal-Unjoni fil-kampjun żdied b’7 % matul il-perjodu kkunsidrat. Għalhekk huwa ċar li l-prezzijiet ma setgħux jiżdiedu biex jippariġġaw iż-żidiet fil-kostijiet tal-produzzjoni.

               4.4.3.2.   Kostijiet lavorattivi

                     (143)

                     Il-kostijiet lavorattivi medji tal-produtturi tal-Unjoni fil-kampjun żviluppaw kif ġej matul il-perjodu kkunsidrat:

                        Tabella 10

                        Kostijiet lavorattivi medji għal kull impjegat

                                 2016

                                 2017

                                 2018

                                 PI

                                 Kostijiet lavorattivi medji għal kull impjegat (EUR)

                                 55 351

                                 56 722

                                 57 703

                                 57 585

                                    Indiċi

                                    100

                                    102

                                    104

                                    104

                                    Sors: Il-produtturi tal-Unjoni fil-kampjun.

                     (144)

                     Il-kostijiet lavorattivi medji żdiedu b’mod gradwali matul il-perjodu kkunsidrat.

               4.4.3.3.   Inventarji

                     (145)

                     Il-livelli tal-istokkijiet tal-produtturi tal-Unjoni fil-kampjun żviluppaw kif ġej matul il-perjodu kkunsidrat:

                        Tabella 11

                        Stokkijiet

                                 2016

                                 2017

                                 2018

                                 PI

                                 Stokkijiet tal-għeluq (tunnellati)

                                 80 078

                                 63 974

                                 86 975

                                 95 397

                                    Indiċi

                                    100

                                    80

                                    109

                                    119

                                    Sors: Il-produtturi tal-Unjoni fil-kampjun.

                     (146)

                     Il-livelli tal-istokks tal-produtturi tal-Unjoni fil-kampjun żdiedu matul il-perjodu kkunsidrat, u laħqu l-ogħla livell tagħhom matul il-PI.

               4.4.3.4.   Il-profittabilità, il-fluss tal-flus, l-investimenti, ir-redditu fuq l-investiment u l-kapaċità li jiġi ġġenerat il-kapital

                     (147)

                     Il-profittabilità, il-fluss tal-flus, l-investimenti u r-redditu fuq l-investimenti tal-produtturi tal-Unjoni fil-kampjun żviluppaw kif ġej matul il-perjodu kkunsidrat:

                        Tabella 12

                        Profittabilità, fluss tal-flus, investimenti u redittu fuq l-investimenti

                                 2016

                                 2017

                                 2018

                                 PI

                                 Il-profittabilità tal-bejgħ fl-Unjoni lil klijenti mhux relatati (% tal-fatturat mill-bejgħ)

                                 12,6

                                 10

                                 7,4

                                 5,2

                                 Fluss tal-flus (EUR)

                                 99 824 451

                                 99 239 696

                                 24 615 552

                                 44 541 758

                                    Indiċi

                                    100

                                    99

                                    55

                                    45

                                 Investimenti (EUR)

                                 17 532 291

                                 34 598 499

                                 52 191 829

                                 42 018 578

                                    Indiċi

                                    100

                                    197

                                    298

                                    240

                                 Redditu fuq l-investimenti (%)

                                 18

                                 15

                                 10

                                 7

                                    Sors: Il-produtturi tal-Unjoni fil-kampjun.

                     (148)

                     Il-Kummissjoni stabbiliet il-profittabilità tat-tliet produtturi tal-Unjoni fil-kampjun billi esprimiet il-profitt nett qabel it-taxxa tal-bejgħ tal-prodott simili lil klijenti mhux relatati fl-Unjoni bħala perċentwal tal-fatturat ta’ dak il-bejgħ. Il-profittabilità hija bbażata fuq il-kost tal-oġġetti mibjugħa.

                     (149)

                     Il-profittabilità naqset b’mod konsiderevoli matul il-perjodu kkunsidrat b’seba’ punti perċentwali, jew aktar min-nofs.

                     (150)

                     Minkejja l-livelli baxxi ta’ profitt, l-industrija tal-Unjoni kienet qed tiġġenera fluss tal-flus pożittiv mill-operazzjonijiet tagħha fil-perjodu kollu kkunsidrat.

                     (151)

                     L-industrija tal-Unjoni kompliet tinvesti matul il-perjodu kollu kkunsidrat. L-investimenti żdiedu matul il-perjodu kkunsidrat, li huwa mistenni minħabba li l-industrija tal-GFR teħtieġ investiment kostanti għall-bini mill-ġdid tal-fran.

                     (152)

                     Ir-redditu fuq l-investimenti huwa l-profitt fil-perċentwal tal-valur kontabilistiku nett tal-investimenti. Ir-redditu fuq l-investiment kien baxx iżda pożittiv billi l-industrija kienet profittabbli.

                     (153)

                     Il-prestazzjoni finanzjarja tal-industrija tal-Unjoni f’termini ta’ profitti matul il-perjodu ta’ investigazzjoni madankollu llimitat il-kapaċità tagħha li tiġġenera l-kapital.

               4.4.4.   Konklużjoni dwar id-dannu

                     (154)

                     Il-perjodu kkunsidrat juri żieda rapida fil-kwantitajiet ta’ GFR impurtati mill-Eġittu, bil-volumi jiżdiedu bi tliet darbiet matul il-perjodu kkunsidrat. Dan jenħtieġ li jitqies fil-kuntest ta’ żieda fil-konsum tal-Unjoni, li twassal għal telf fis-sehem mis-suq għall-industrija tal-Unjoni.

                     (155)

                     Dan it-tnaqqis fis-sehem mis-suq b’mod partikolari, filwaqt li l-konsum fl-Unjoni qiegħed jiżdied, huwa sinjal ċar ta’ dannu materjali. Meta l-konsum fl-Unjoni jiżdied, l-industrija tal-Unjoni tista’ tkun mistennija li tkun tista’ żżomm is-sehem mis-suq tagħha stabbli u żżid il-kwantitajiet tal-bejgħ.

                     (156)

                     Filwaqt li l-kwantità tal-produzzjoni baqgħet stabbli, il-kwantità tal-bejgħ u l-prezzijiet tal-bejgħ naqsu. L-industrija tal-Unjoni ma setgħetx twieġeb għaż-żidiet fil-kostijiet b’żidiet fil-prezzijiet, u għalhekk filwaqt li l-kostijiet żdiedu, il-profitti naqsu minn 12 % fl-2016 għal 5 % fil-PI.

                     (157)

                     Il-Kummissjoni tinnota b’mod partikolari l-punt li l-industrija tal-Unjoni ġarrbet tnaqqis ċar fil-prezzijiet matul il-perjodu kkunsidrat, fid-dawl tal-fatt li l-importazzjonijiet Eġizzjani saru bi prezzijiet baxxi li żdiedu b’mod drammatiku fil-kwantità. Fin-nuqqas ta’ importazzjonijiet bħal dawn, il-Kummissjoni tistenna li l-industrija tal-Unjoni tkun tista’ tgħaddi ż-żidiet fil-kostijiet tagħha lill-klijenti tagħha.

                     (158)

                     It-tnaqqis fil-prezz jista’ jiġi osservat ukoll fuq il-bażi tal-evoluzzjoni tal-kost ta’ unità tal-produzzjoni tal-industrija tal-Unjoni meta mqabbel mal-prezz tal-bejgħ għal kull unità tagħhom lil klijenti mhux relatati fl-UE u l-prezz tal-importazzjoni tal-GFR mill-Eġittu.

                     (159)

                     Il-Kummissjoni nnutat li, pereżempju, mill-2016 sal-2017, il-kostijiet tal-produtturi tal-Unjoni naqsu b’1 %, iżda l-prezz tal-bejgħ tal-Unjoni naqas b’4 % biex jikkompeti mat-tnaqqis fil-prezz tal-importazzjoni mill-Eġittu (li naqas bi 8 %).

                     (160)

                     Bejn l-2017 u l-2018, il-kostijiet tal-produtturi tal-Unjoni żdiedu b’6 %, iżda l-prezzijiet tal-bejgħ tagħhom setgħu jiżdiedu biss bi 2 %, hekk kif il-prezz tal-importazzjoni mill-Eġittu kompla jonqos.

                     (161)

                     Il-Kummissjoni għalhekk tikkonkludi b’mod provviżorju li l-industrija tal-Unjoni sofriet dannu materjali matul il-perjodu ta’ investigazzjoni.

               5.   KAWŻALITÀ

         5.1.   Effetti tal-importazzjonijiet sussidjati

                     (162)

                     Il-Kummissjoni kkonkludiet b’mod provviżorju li l-industrija tal-Unjoni ġarrbet dannu materjali matul il-perjodu ta’ investigazzjoni, minħabba t-tnaqqis qawwi fil-profitti u t-tnaqqis fis-sehem mis-suq. Dawn l-iżviluppi negattivi seħħew fil-kuntest ta’ żieda qawwija fl-importazzjonijiet mill-Eġittu bi prezzijiet dejjem jonqsu, li jwaqqgħu dawk tal-industrija tal-Unjoni suġġetti għal pressjoni addizzjonali fuq il-prezzijiet.

                     (163)

                     Barra minn hekk, il-Kummissjoni tinnota l-evidenza fil-fajl li l-impjant fl-Eġittu nfetaħ minn Jushi China għall-iskop espliċitu li jbigħ il-GFR lis-suq tal-Unjoni mingħajr ma jħallas id-dazji fis-seħħ kontra l-importazzjonijiet direttament miċ-Ċina.

                     (164)

                     Għalhekk, il-Kummissjoni qieset li l-importazzjonijiet sussidjati tal-GFR Eġizzjan kkawżaw dannu materjali lill-industrija tal-Unjoni.

               5.2.   Fatturi oħra magħrufa

                     (165)

                     Il-Kummissjoni eżaminat ukoll jekk fatturi oħra magħrufa, individwalment jew kollettivament, jistgħux inaqqsu r-rabta kawżali stabbilita bejn l-importazzjonijiet sussidjati u d-dannu li provviżorjament instab li jeżisti, b’mod li dik ir-rabta ma tibqax waħda ġenwina u sostanzjali.

               5.2.1.   Importazzjonijiet minn pajjiżi terzi

                     (166)

                     Minbarra l-importazzjonijiet mill-Eġittu, l-importazzjonijiet minn tliet pajjiżi oħra biss, il-Malasja, iċ-Ċina u n-Norveġja, kellhom sehem mis-suq sinifikanti matul il-perjodu kkunsidrat. Il-volum tal-importazzjonijiet minn pajjiżi terzi oħra żviluppa kif ġej matul il-perjodu kkunsidrat:

                        Tabella 13

                        Importazzjonijiet minn pajjiżi terzi

                                 Pajjiż

                                 2016

                                 2017

                                 2018

                                 PI

                                 Il-Malasja

                                 Volum (tunnellati)

                                 98 446

                                 111 373

                                 114 325

                                 102 896

                                    Indiċi

                                    100

                                    113

                                    116

                                    105

                                 Sehem mis-suq (%)

                                 10

                                 11

                                 11

                                 10

                                 Prezz medju

                                 930

                                 941

                                 986

                                 976

                                 Iċ-Ċina

                                 Volum (tunnellati)

                                 79 374

                                 58 456

                                 50 177

                                 49 034

                                    Indiċi

                                    100

                                    74

                                    63

                                    62

                                 Sehem mis-suq (%)

                                 8

                                 6

                                 5

                                 5

                                 Prezz medju

                                 1 068

                                 1 058

                                 1 022

                                 1 030

                                 In-Norveġja

                                 Volum (tunnellati)

                                 41 362

                                 43 006

                                 44 289

                                 44 160

                                    Indiċi

                                    100

                                    104

                                    107

                                    107

                                 Sehem mis-suq (%)

                                 4

                                 4

                                 4

                                 4

                                 Prezz medju

                                 1 156

                                 1 126

                                 1 101

                                 1 094

                                 Il-pajjiżi l-oħra kollha

                                 Volum (tunnellati)

                                 86 240

                                 85 548

                                 93 266

                                 93 626

                                    Indiċi

                                    100

                                    99

                                    108

                                    109

                                 Sehem mis-suq (%)

                                 9

                                 8

                                 9

                                 9

                                 Prezz medju

                                 1 199

                                 1 148

                                 1 104

                                 1 130

                                    Sors: Il-bażi ta’ data Sorveljanza 2.

                     (167)

                     L-importazzjonijiet miċ-Ċina diġà huma soġġetti kemm għal miżuri anti-dumping kif ukoll għal miżuri antisussidji, u s-sehem mis-suq għal dawn l-importazzjonijiet qed jonqos, hekk kif l-importaturi qed imorru minn GFR li joriġina miċ-Ċina għal GFR li joriġina mill-Eġittu mill-istess Grupp Jushi.

                     (168)

                     L-importazzjonijiet mill-Malasja kellhom sehem mis-suq stabbli matul il-perjodu kollu kkunsidrat. Hemm impjant wieħed biss fil-Malasja, proprjetà tal-grupp Ġappuniż NEG, li għandu wkoll impjanti fl-Unjoni. Dan l-impjant jesporta biss trofof imqattgħin lejn l-UE. Il-Kummissjoni qabblet il-prezz tat-trofof imqattgħin mill-Malasja mal-prezzijiet tat-trofof imqattgħin fl-Unjoni u sabet li l-Malasja apparentement ma kinitx qed twaqqa’ l-prezzijiet tal-Unjoni.

                     (169)

                     L-importazzjonijiet min-Norveġja għandhom sehem mis-suq baxx u stabbli ta’ 4 % matul il-perjodu kkunsidrat, u jidħlu fl-Unjoni bi prezz għoli.

                     (170)

                     L-importazzjonijiet minn pajjiżi oħra flimkien laħqu sehem mis-suq ta’ 9 % stabbli matul il-perjodu kollu kkunsidrat. Għalhekk, l-ebda wieħed minn dawn il-pajjiżi l-oħra ma seta’ kellu xi influwenza sinifikanti fuq il-prestazzjoni tal-industrija tal-Unjoni.

                     (171)

                     Fuq il-bażi tal-analiżi ta’ hawn fuq, il-Kummissjoni kkonkludiet li l-importazzjonijiet minn pajjiżi oħra ma kellhomx effett fuq is-sitwazzjoni tal-industrija tal-Unjoni matul il-perjodu ta’ investigazzjoni. B’mod partikolari ma hemm ebda korrelazzjoni bejn it-tnaqqis fil-prestazzjoni tal-industrija tal-Unjoni u s-sehem mis-suq stabbli ta’ sorsi oħra ta’ provvista.

               5.2.2.   Prestazzjoni tal-esportazzjoni tal-industrija tal-Unjoni

                     (172)

                     Id-data dwar l-esportazzjoni ġiet ipprovduta lill-Kummissjoni mill-ilmentatur kif ġej:

                        Tabella 14

                        Prestazzjoni tal-esportazzjoni tal-industrija tal-Unjoni

                                 2016

                                 2017

                                 2018

                                 PI

                                 Volum ta’ esportazzjonijiet (tunnellati)

                                 49 370

                                 44 660

                                 38 704

                                 46 119

                                    Indiċi

                                    100

                                    90

                                    78

                                    93

                                 Bejgħ għall-esportazzjoni bħala perċentwal tal-bejgħ tal-UE (%)

                                 8

                                 7

                                 6

                                 8

                                    Sors: L-ilmentatur.

                     (173)

                     Il-livell tal-esportazzjonijiet tal-industrija tal-Unjoni kien limitat u baqa’ stabbli matul il-perjodu kkunsidrat. Huwa ma qabiżx it-8 % tal-bejgħ tagħha fi kwalunkwe sena tal-perjodu kkunsidrat, kif muri fit-tabella ta’ hawn fuq.

                     (174)

                     Minħabba l-parteċipazzjoni limitata tal-bejgħ għall-esportazzjoni fil-bejgħ globali tal-industrija tal-Unjoni u l-fatt li dan kien virtwalment stabbli matul il-perjodu kkunsidrat, il-prestazzjoni tal-esportazzjoni tal-industrija tal-Unjoni nstabet li ma kkontribwietx għad-dannu mġarrab mill-industrija tal-Unjoni.

               5.3.   Konklużjoni

                     (175)

                     Il-Kummissjoni għalhekk ikkonkludiet b’mod provviżorju li l-importazzjonijiet sussidjati tal-GFR mill-Eġittu kkawżaw dannu materjali lill-industrija tal-Unjoni.

                     (176)

                     Il-Kummissjoni identifikat u vvalutat fatturi oħra li setgħu potenzjalment ikkontribwew għall-dannu mġarrab mill-industrija tal-Unjoni, bħall-importazzjonijiet minn pajjiżi terzi oħra u l-prestazzjoni tal-esportazzjoni tal-industrija tal-Unjoni. Madankollu, dawn il-fatturi l-oħra nstab li ma kellhom ebda effett fuq is-sitwazzjoni tal-industrija tal-Unjoni, individwalment jew kollettivament.

               6.   INTERESS TAL-UNJONI

                     (177)

                     Skont l-Artikolu 31 tar-Regolament bażiku, il-Kummissjoni eżaminat jekk setgħetx tikkonkludi b’mod ċar li ma kienx fl-interess tal-Unjoni li tadotta miżuri kumpensatorji li jikkorrispondu għall-ammont totali ta’ sussidji kumpensabbli f’dan il-każ, minkejja d-determinazzjoni ta’ sussidjar dannuż. Il-Kummissjoni bbażat id-determinazzjoni tal-interess tal-Unjoni fuq analiżi tal-interessi differenti kollha involuti, inklużi dawk tal-industrija tal-Unjoni, tal-importaturi u tal-konsumaturi.

                     (178)

                     Il-GFR huwa materjal importanti f’bosta applikazzjonijiet tal-utent fl-Unjoni Ewropea.

                     (179)

                     Huwa jintuża prinċipalment bħala materja prima biex jiġu rinforzati r-reżini tat-termoplastika u r-reżini li jibbiesu bis-sħana fl-industrija tal-materjali kompożiti. Il-GFR jirrappreżenta minn 10 % sa 60 % tal-kost tal-manifattura tar-reżini tat-termoplastika u tar-reżini li jibbiesu bis-sħana, skont il-prodott finali kkonċernat. Dawn imbagħad jintużaw f’varjetà wiesgħa ta’ applikazzjonijiet mill-industrija downstream tal-Unjoni. L-industrija tal-Unjoni pprovdiet informazzjoni dwar is-suq li turi li madwar nofs il-bejgħ tagħha jmur fil-manifattura tat-termoplastik.

                     (180)

                     Il-GFR jintuża wkoll bħala l-materja prima prinċipali biex isir it-tessut tal-fibra tal-ħġieġ (“GFF”). Huwa jirrappreżenta spiża sinifikanti ta’ input għall-manifattura tal-GFF, sa 70 %. Il-Kummissjoni tinnota li bħalissa għaddejjin investigazzjonijiet anti-dumping u antisussidji fir-rigward tal-importazzjonijiet ta’ GFF li joriġinaw mir-Repubblika tal-Poplu taċ-Ċina u mill-Eġittu (14). Sa issa għadha ma ġiet imposta l-ebda miżura f’dawn il-proċedimenti.

                     (181)

                     Informazzjoni dwar is-suq mill-industrija tal-Unjoni wriet li attwalment, massimu ta’ 20 % tal-GFR magħmul mill-industrija tal-Unjoni, imur għall-produzzjoni tal-GFF. Madankollu, l-informazzjoni dwar is-suq tagħha wriet li perċentwal ogħla tal-importazzjonijiet Ċiniżi kollha, kif ukoll tal-importazzjonijiet minn pajjiżi oħra, jintużaw għall-produzzjoni tal-GFF.

                     (182)

                     Sabiex jiġi vvalutat l-interess tal-Unjoni, il-Kummissjoni analizzat il-pożizzjoni tal-industrija tal-Unjoni, li qed taħdem b’utilizzazzjoni ta’ kapaċità għolja ħafna u għalhekk fuq medda qasira ta’ żmien ma tkunx tista’ tirrispondi għal sinjali tas-suq kbar, u sorsi oħra possibbli ta’ provvista mhux affettwati mill-miżuri fis-seħħ. Din l-analiżi hija żviluppata fil-premessi 154, 170, u 176.

               6.1.   Interess tal-industrija tal-Unjoni

                     (183)

                     Il-Kummissjoni sabet li l-industrija tal-Unjoni qed issofri dannu materjali, u li din il-ħsara hija kkawżata mill-importazzjonijiet tal-GFR mill-Eġittu.

                     (184)

                     Il-Kummissjoni tinnota li l-industrija qed taħdem b’rati ta’ utilizzazzjoni ta’ kapaċità għolja ħafna, li jillimita l-possibbiltà ta’ aktar żidiet fil-provvista, madankollu bl-impożizzjoni ta’ miżuri fuq l-Eġittu, dan mistenni jippermetti li l-industrija tinstalla l-kapaċità addizzjonali li teħtieġ biex tissupplixxi s-suq tal-Unjoni.

                     (185)

                     Kif il-Kummissjoni sabet fl-investigazzjoni preċedenti kontra l-importazzjonijiet tal-GFR miċ-Ċina, l-impożizzjoni ta’ miżuri fuq importazzjonijiet inġusti tippermetti li l-industrija tinvesti f’żidiet fil-kapaċità (15).

                     (186)

                     Minħabba s-sejba ta’ dannu materjali li qiegħda ssofri l-industrija tal-Unjoni, u li dan id-dannu materjali huwa kkawżat mill-importazzjonijiet issussidjati mill-Eġittu, il-Kummissjoni għalhekk ikkonkludiet b’mod provviżorju li l-impożizzjoni ta’ miżuri tkun fl-interess tal-industrija tal-Unjoni.

               6.2.   L-interess ta’ importaturi mhux relatati

                     (187)

                     L-importaturi li kkooperaw mal-investigazzjoni kienu kontra l-impożizzjoni ta’ miżuri billi din tillimita s-sorsi ta’ GFR li jidħlu fis-suq. Huma qajmu wkoll il-kwistjoni taċ-ċertifikazzjoni ta’ sorsi ġodda tal-GFR u l-kumplessità ta’ dan, saħansitra sal-punt fejn xi wħud mill-klijenti tagħhom għadhom jinsistu fuq l-importazzjonijiet miċ-Ċina — bid-dazju mħallas — billi l-kumpanija kkonċernata hija ċċertifikata għall-użu mill-klijenti tagħhom.

                     (188)

                     Il-Kummissjoni nnutat li l-importaturi kienu qed ikomplu jimportaw miċ-Ċina anki b’dazji fis-seħħ li huma ogħla minn dawk imposti fuq is-sorsi Eġizzjani. Għalhekk, kwalunkwe dazju fuq l-importazzjonijiet ta’ GFR mill-Eġittu mhux bilfors iwaqqaf l-importazzjonijiet milli jidħlu fl-Unjoni.

                     (189)

                     Iċ-ċertifikazzjoni tas-sorsi tal-GFR hija evidentement ta’ tħassib għal xi utenti tal-GFR, iżda f’bosta setturi ċ-ċertifikazzjoni mhijiex kwistjoni, u fejn tkun meħtieġa, nistgħu naraw li l-importazzjonijiet ikomplu bil-pagament tad-dazji. L-impożizzjoni ta’ dazji fuq importazzjonijiet ċertifikati naturalment se żżid il-kostijiet tagħhom, iżda ma hemm l-ebda evidenza fil-fajl li turi li din iż-żieda ma tistax tiġi mgħoddija lill-klijent finali, li hu stess talab dan il-GFR partikolari mingħand dan il-fornitur partikolari.

                     (190)

                     Il-Kummissjoni żaret żewġ importaturi tal-GFR li kienu jimpurtaw minn diversi sorsi madwar id-dinja u mbagħad jerġgħu jbigħu l-prodott mingħajr ipproċessar. Għal wieħed mill-importaturi, il-GFR kien parti żgħira ħafna min-negozju tiegħu (anqas minn 1 %) u għalhekk l-effett tad-dazji fuq l-importazzjonijiet mill-Eġittu jkun negliġibbli għall-prestazzjoni tal-importatur.

                     (191)

                     Għall-importatur l-ieħor, il-GFR kien parti aktar sinifikanti min-negozju tiegħu b’marġni ta’ profitt baxx ħafna. Għal dan l-importatur, minħabba l-marġni baxxi ħafna tiegħu, kwalunkwe żieda fil-prezz għalhekk twassal għal telf possibbli jekk iż-żieda fil-prezz ma tkunx tista’ tiġi mgħoddija lill-klijenti tiegħu. Madankollu dan l-importatur iffaċċja din il-kwistjoni qabel meta l-Kummissjoni imponiet dazji fuq importazzjonijiet ta’ GFR miċ-Ċina fuq livell ogħla.

                     (192)

                     Il-Kummissjoni għalhekk ikkonkludiet li l-impożizzjoni tad-dazji ma tkunx fl-interess tal-importaturi fuq il-bażi li żżid il-kostijiet tagħhom.

               6.3.   Interess tal-utenti

                     (193)

                     Bosta partijiet interessati ppreżentaw ruħhom u esprimew il-fehmiet tagħhom dwar l-interess tal-utent li jiġu imposti miżuri f’din l-investigazzjoni, l-aktar permezz ta’ ittri standard li ma kien fihom l-ebda evidenza għad-dikjarazzjonijiet tagħhom.

                     (194)

                     Xi partijiet interessati bagħtu ittra standard ta’ appoġġ għall-miżuri, sabiex iżommu l-industrija tal-Unjoni bħala fornitur, filwaqt li partijiet oħra bagħtu ittra standard li topponi l-miżuri, sabiex iżommu l-kostijiet tagħhom baxxi. Fuq analiżi ta’ dawn l-ittri standard, dawn ġew minn distributuri tal-GFR fl-UE jew minn fornituri tal-industrija tal-Unjoni.

                     (195)

                     Madankollu, il-Kummissjoni rċeviet sottomissjonijiet mill-utenti tal-GFR fl-Unjoni li esprimew il-fehmiet tagħhom dwar l-investigazzjoni.

                     (196)

                     Grupp wieħed ta’ utenti, li xtaqu jibqgħu anonimi sabiex jipproteġu ruħhom mir-riskju ta’ konsegwenzi negattivi fir-relazzjonijiet kummerċjali tagħhom, żammew seduta ta’ smigħ mal-Kummissjoni u għamlu sottomissjoni li l-miżuri ma jkunux fl-interess tal-Unjoni.

                     (197)

                     Il-Kummissjoni nnutat il-kwistjoni taċ-ċertifikazzjoni ta’ ċertu GFR magħmul f’ċerti fabbriki waqt li kienet qiegħda tispezzjona lill-utenti, li nnotaw li xi utenti huma obbligati jużaw GFR partikolari minn fabbrika partikolari, irrispettivament minn jekk ikunx hemm fis-seħħ dazju jew le.

                     (198)

                     Jekk jiġu imposti miżuri fuq il-GFR mill-Eġittu, u l-utent ikun obbligat juża l-GFR mill-Eġittu fl-ipproċessar ulterjuri tiegħu, huwa jara żieda fil-kostijiet li għandu mnejn ma jkunx jista’ jgħaddiha lill-klijenti tiegħu.

                     (199)

                     Il-grupp ta’ utenti anonimi nnota li l-fibri tal-ħġieġ huma ingredjent importanti kritiku għall-kwalità u s-sistemi attwali tal-kwalità, pereżempju termoplastika għall-industrija tal-karozzi, jirrikjedu proċess ta’ approvazzjoni mill-ġdid jekk l-utent jibdel il-fornitur.

                     (200)

                     L-istess grupp innota wkoll li anki jekk utent ikollu diversi fornituri, xorta waħda juża fornitur speċifiku għal kompost speċifiku.

                     (201)

                     Għal dawk l-utenti li jagħmlu termoplastika oħra, il-klijenti tagħhom huma anqas sensittivi għas-sors tal-materja prima, billi l-GFR jiġi mħallat mar-reżina u jipprovdi rinfurzar għat-termoplastik, pjuttost milli jibqa’ relattivament mhux mibdul kif jagħmel fil-produzzjoni tal-GFF.

                     (202)

                     Għalkemm il-GFR jirrappreżenta sa 60 % tal-kost tal-manifattura, huma faċilment disponibbli sorsi oħra ta’ GFR mingħajr miżuri imposti, jiġifieri l-Malasja u n-Norveġja. Madankollu, minħabba ż-żieda fil-prezz li jikkawżaw il-miżuri, l-utent spezzjonat kien kontra l-impożizzjoni tal-miżuri. L-utenti kollha tat-termoplastika li esprimew opinjoni kienu kontra l-impożizzjoni ta’ miżuri.

                     (203)

                     Għal dawk l-utenti li jagħmlu t-tessuti tal-fibra tal-ħġieġ (GFF), dawn huma f’pożizzjoni kompletament differenti, peress li l-GFR huwa l-materja prima għall-produzzjoni tal-GFF. Il-Kummissjoni żaret produttur wieħed tal-GFF u utent tal-GFR, li talab li jibqa’ anonimu għall-finijiet ta’ din l-investigazzjoni. Huma kienu kontra l-miżuri minħabba li meta ġew imposti dazji fuq il-GFR miċ-Ċina, il-prezzijiet tal-materja prima żdiedu b’10 % iżda huma ma setgħux jgħaddu din iż-żieda fil-prezz lill-klijenti tagħhom.

                     (204)

                     Erba’ manifatturi tal-GFF li esprimew opinjoni kienu kontra l-impożizzjoni ta’ miżuri. Madankollu, il-Kummissjoni tinnota li wieħed mill-produtturi tal-Unjoni fil-kampjun tal-GFR, Owens Corning, huwa produttur integrat li jimmanifattura wkoll il-GFF fl-Unjoni. Dan il-grupp huwa favur miżuri fuq l-importazzjonijiet kemm tal-GFR kif ukoll tal-GFF mill-Eġittu.

                     (205)

                     Madankollu, il-Kummissjoni rċeviet ukoll sottomissjonijiet minn żewġ manifatturi tal-GFF oħra favur miżuri fuq il-GFR mill-Eġittu, sabiex tipproteġi l-katina kollha tal-valur fl-Ewropa, u tinkoraġġixxi wkoll r-R&Ż.

                     (206)

                     Il-konklużjoni għall-utenti hija li minħabba li l-GFR hija l-materja prima ewlenija fil-prodott lest tagħhom, il-miżuri ma jkunux fl-interess tagħhom billi l-miżuri jżidu l-ispejjeż tal-utenti. Madankollu, il-miżuri jkunu fl-interess ta’ gruppi integrati li jużaw il-GFR prodott minnhom stess.

                     (207)

                     Meta jitqies kollox, fid-dawl tas-sorsi alternattivi ta’ provvista disponibbli li mhumiex soġġetti għall-miżuri, u peress li utent integrat kien favur il-miżuri u peress li ma hemm l-ebda evidenza li turi b’mod ċar li l-ispejjeż addizzjonali mill-miżuri imposti fuq l-importazzjonijiet mill-Eġittu ma setgħux jiġu assorbiti mill-utenti, il-Kummissjoni kkonkludiet li l-effetti negattivi fuq l-utenti ma wrewx b’mod ċar li mhuwiex fl-interess tal-Unjoni li jiġu applikati l-miżuri.

               6.4.   Effetti ta’ tfixkil tal-kummerċ mis-sussidji/stabbiliment mill-ġdid ta’ kompetizzjoni effettiva

                     (208)

                     Skont l-Artikolu 31(1) tar-Regolament bażiku, għandha tingħata konsiderazzjoni speċjali għall-ħtieġa li jiġu eliminati l-effetti li joħolqu distorsjoni fil-kummerċ bis-sussidjar dannuż u li terġa’ tiġi stabbilita kompetizzjoni effettiva.

                     (209)

                     L-investigazzjoni stabbiliet li Jushi Egypt ibigħ kwantitajiet sinifikanti ta’ GFR sussidjat bi prezzijiet artifiċjalment baxxi lis-suq tal-Unjoni. Jekk din is-sitwazzjoni tkompli, Jushi Egypt iżomm il-vantaġġ kompetittiv inġust tiegħu, li jkompli jdgħajjef is-sitwazzjoni diġà vulnerabbli tal-industrija tal-Unjoni. B’riżultat ta’ dan, l-importazzjonijiet sussidjati mill-Eġittu maż-żmien se jżidu l-effetti tagħhom ta’ tfixkil tal-kummerċ, u jkomplu jiċħdu kundizzjonijiet ekwi lill-industrija tal-Unjoni.

               6.5.   Konklużjoni dwar l-interess tal-Unjoni

                     (210)

                     Il-miżuri huma b’mod ċar fl-interess tal-industrija tal-Unjoni. Hemm impatt negattiv limitat fuq l-importaturi u l-utenti, b’mod partikolari l-produtturi tal-GFF, li huma l-aktar grupp vulnerabbli, minħabba l-proporzjon għoli tagħhom ta’ GFR fil-kostijiet tal-produzzjoni tagħhom.

                     (211)

                     Madankollu, il-Kummissjoni tinnota li sorsi oħra tal-GFR huma disponibbli mingħajr miżuri fis-seħħ. Il-Kummissjoni tinnota wkoll l-innovazzjoni estensiva tal-industrija tal-Unjoni f’dawn l-aħħar snin, u li l-produtturi tal-Unjoni qed jaħdmu mal-utenti tagħhom biex jipproduċu l-prodott li jeħtieġu għall-ispeċifikazzjonijiet individwali tagħhom. Din l-innovazzjoni tkun f’riskju jekk id-dannu jkompli jseħħ.

                     (212)

                     Il-Kummissjoni ħadet nota ta’ dawn il-kummenti rigward il-proċessi ta’ ċertifikazzjoni u ta’ approvazzjoni. Madankollu, l-impożizzjoni ta’ miżuri hija maħsuba biex toħloq kundizzjonijiet ekwi għall-operaturi kollha, u għalhekk l-utenti jistgħu jkomplu jimportaw il-GFR iċċertifikat jew approvat mill-Eġittu billi jħallsu prezz tas-suq ġust.

                     (213)

                     Abbażi ta’ dan ta’ hawn fuq, il-Kummissjoni kkonkludiet b’mod provviżorju li ma kienx hemm raġunijiet konvinċenti li ma kienx fl-interess tal-Unjoni li jiġu imposti miżuri kumpensatorji li jikkorrispondu għall-ammont totali ta’ sussidji kumpensabbli fuq l-importazzjonijiet tal-GFR li joriġinaw mill-Eġittu.

               7.   MIŻURI KUMPENSATORJI PROVVIŻORJI

                     (214)

                     Abbażi tal-konklużjonijiet li waslet għalihom il-Kummissjoni dwar is-sussidjar, id-dannu materjali, il-kawżalità u l-interess tal-Unjoni, u skont l-Artikolu 15(1) tar-Regolament bażiku, jenħtieġ li jiġi impost dazju kumpensatorju provviżorju fuq l-importazzjonijiet tal-GFR li joriġinaw mill-Eġittu.

               7.1.   Miżuri provviżorji

                     (215)

                     Jenħtieġ li jiġu imposti miżuri kumpensatorji provviżorji fuq l-importazzjonijiet tal-GFR li joriġinaw mill-Eġittu, skont ir-regoli fl-Artikolu 12(1) tar-Regolament bażiku li jgħid li d-dazju provviżorju għandu jikkorrispondi għall-ammont totali ta’ sussidji kumpensabbli kif stabbilit b’mod provviżorju.

                     (216)

                     Abbażi ta’ dan ta’ hawn fuq, ir-rati ta’ dazju kumpensatorju provviżorju, espressi fuq il-prezz CIF fuq il-fruntiera tal-Unjoni, bid-dazju doganali mhux imħallas, jenħtieġ li jkunu kif ġej:

                        Tabella 15

                        Rati tad-dazju provviżorji

                                 Kumpanija

                                 Dazju kumpensatorju provviżorju

                                 Jushi Egypt for Fiberglass Industry S.A.E.

                                 8,7 %

                                 Il-kumpaniji l-oħra kollha

                                 8,7 %

                     (217)

                     Ir-rata ta’ dazju kumpensatorju individwali tal-kumpaniji speċifikata f’dan ir-Regolament kienet stabbilita fuq il-bażi tas-sejbiet ta’ din l-investigazzjoni. Għalhekk, din kienet tirrifletti s-sitwazzjoni li nstabet matul din l-investigazzjoni fir-rigward tal-uniku produttur esportatur. Dawn ir-rati ta’ dazju huma esklussivament applikabbli għall-importazzjonijiet tal-prodott ikkonċernat li joriġina mill-pajjiż ikkonċernat u magħmul mill-entità ġuridika msemmija.

                     (218)

                     L-importazzjonijiet tal-prodott ikkonċernat immanifatturat minn kwalunkwe kumpanija oħra mhux imsemmija b’mod speċifiku fil-parti operattiva ta’ dan ir-Regolament, inklużi l-entitajiet relatati ma’ dawk imsemmija b’mod speċifiku, jenħtieġ li jkunu soġġetti għar-rata ta’ dazju applikabbli għall-“kumpaniji l-oħra kollha”. Huma jenħtieġ li ma jkunux soġġetti għar-rata ta’ dazju kumpensatorju individwali.

                     (219)

                     Il-kumpanija tista’ titlob l-applikazzjoni tar-rata ta’ dazju kumpensatorju individwali jekk sussegwentement hija tbiddel l-isem tagħha. It-talba trid tkun indirizzata lill-Kummissjoni (16). It-talba jrid ikun fiha l-informazzjoni kollha rilevanti li tippermetti li jintwera li l-bidla ma taffettwax id-dritt tal-kumpanija li tibbenefika mir-rata tad-dazju li tapplika għaliha. Jekk it-tibdil fl-isem tal-kumpanija ma jaffettwax id-dritt tagħha li tibbenefika mir-rata tad-dazju li tapplika għaliha, jiġi ppubblikat avviż li jinnotifika dwar it-tibdil tal-isem f’Il-Ġurnal Uffiċjali tal-Unjoni Ewropea.

               8.   REĠISTRAZZJONI

                     (220)

                     Kif imsemmi fil-Premessa 9 hawn fuq, il-Kummissjoni għamlet l-importazzjonijiet tal-GFR soġġetti għar-reġistrazzjoni matul il-perjodu ta’ predivulgazzjoni skont ir-rekwiżiti tal-Artikolu 24(5a) tar-Regolament bażiku billi ppubblikat ir-Regolament dwar ir-reġistrazzjoni.

                     (221)

                     Ir-Regolament dwar ir-Reġistrazzjoni rreġistra biss l-importazzjonijiet għat-tliet ġimgħat ta’ predivulgazzjoni. Ir-reġistrazzjoni tieqaf meta dan ir-Regolament jidħol fis-seħħ.

                     (222)

                     F’dan l-istadju tal-proċediment ma ttieħdet l-ebda deċiżjoni dwar l-applikazzjoni retroattiva possibbli ta’ miżuri anti-sussidji. Deċiżjoni bħal din tittieħed fl-istadju definittiv.

               9.   INFORMAZZJONI FL-ISTADJU PROVVIŻORJU

                     (223)

                     Skont l-Artikolu 29a tar-Regolament bażiku, il-Kummissjoni infurmat lill-partijiet interessati dwar l-impożizzjoni ppjanata ta’ dazji provviżorji. Din l-informazzjoni saret ukoll disponibbli għall-pubbliku ġenerali permezz tas-sit web tad-DĠ KUMMERĊ.

                     (224)

                     Il-partijiet interessati ngħataw tlett ijiem ta’ xogħol sabiex jikkummentaw dwar il-preċiżjoni tal-kalkoli divulgati speċifikament lilhom.

                     (225)

                     Il-Kummissjoni rċeviet kummenti mingħand Jushi Egypt. Madankollu, il-kummenti ma kinux jikkonċernaw l-akkuratezza tal-kalkolu. Għalhekk, id-dazju kumpensatorju provviżorju jibqa’ l-istess.

               10.   DISPOŻIZZJONIJIET FINALI

                     (226)

                     Fl-interessi tal-amministrazzjoni tajba, il-Kummissjoni se tistieden lill-partijiet interessati biex iressqu kummenti bil-miktub u/jew jitolbu seduta mal-Kummissjoni u/jew mal-Uffiċjal tas-Seduta fi proċedimenti kummerċjali fi żmien skadenza fissa.

                     (227)

                     Is-sejbiet dwar l-impożizzjoni ta’ dazji provviżorji huma provviżorji u jistgħu jiġu emendati fl-istadju definittiv tal-investigazzjoni,

               ADOTTAT DAN IR-REGOLAMENT:

            Artikolu 1

               1.   Qed jiġi impost dazju kumpensatorju provviżorju fuq l-importazzjonijiet ta’ trofof imqattgħin tal-fibra tal-ħġieġ, b’tul ta’ mhux iktar minn 50 mm; faxex tal-fibra tal-ħġieġ, għajr dawk li huma mimlijin u miksijin u li għandhom telf malli jitqabbdu ta’ aktar minn 3 % (kif stabbilit mill-Istandard ISO 1887); u twapet magħmulin minn filamenti tal-fibra tal-ħġieġ għajr twapet tas-suf tal-ħġieġ li attwalment huma fil-kodiċijiet NM 7019 11 00, ex 7019 12 00, 7019 31 00 (kodiċijiet TARIC 7019120022, 7019120025, 7019120026 u 7019120039) u li joriġinaw mill-Eġittu.

               2.   Ir-rati tad-dazju kumpensatorju provviżorju applikabbli għall-prezz nett, ħieles fil-fruntiera tal-Unjoni, qabel id-dazju, tal-prodott deskritt fil-paragrafu 1 u prodottt mill-kumpaniji elenkati hawn taħt għandhom ikunu kif ġej:

                           Kumpanija

                           Dazju kumpensatorju provviżorju

                           Kodiċi addizzjonali TARIC

                           Jushi Egypt for Fiberglass Industry S.A.E.

                           8,7 %

                           C540

                           Il-kumpaniji l-oħra kollha

                           8,7 %

                           C999

               3.   Ir-rilaxx tal-prodott imsemmi fil-paragrafu 1 għaċ-ċirkolazzjoni ħielsa fl-Unjoni għandu jkun suġġett għall-forniment ta’ depoitu ta’ garanzija ekwivalenti għall-ammont ta’ dazju provviżjorju.

               4.   Sakemm ma jkunx speċifikat mod ieħor, għandhom japplikaw id-dispożizzjonijiet fis-seħħ dwar id-dazji doganali.

            Artikolu 2

               1.   Il-partijiet interessati għandhom jippreżentaw il-kummenti bil-miktub tagħhom lill-Kummissjoni fi żmien 15-il jum kalendarji mid-data tad-dħul fis-seħħ ta’ dan ir-Regolament.

               2.   Il-partijiet interessati li jixtiequ jitolbu seduta ta’ smigħ mal-Kummissjoni għandhom jagħmlu dan fi żmien ħamest ijiem kalendarji mid-data tad-dħul fis-seħħ ta’ dan ir-Regolament.

               3.   Il-partijiet interessati li jixtiequ jitolbu seduta ta’ smigħ mal-Uffiċjal tas-Seduta fi proċedimenti kummerċjali għandhom jagħmlu dan fi żmien ħamest ijiem kalendarji mid-data tad-dħul fis-seħħ ta’ dan ir-Regolament. L-uffiċjal tas-Seduta għandu jeżamina t-talbiet ippreżentati barra dan il-limitu ta’ żmien u jista’ jiddeċiedi jekk jaċċettax tali talbiet jekk ikun il-każ.

            Artikolu 3

               1.   L-awtoritajiet doganali huma b’dan ordnati li ma jkomplux bir-reġistrazzjoni tal-importazzjonijiet stabbilita skont l-Artikolu 1 tar-Regolament ta’ Implimentazzjoni (UE) 2020/199.

               2.   Id-data miġbura fir-rigward ta’ prodotti li daħlu fl-Unjoni għall-konsum mhux aktar minn tliet ġimgħat qabel id-data tad-dħul fis-seħħ ta’ dan ir-regolament għandha tinżamm sakemm jiddaħħlu fis-seħħ miżuri definittivi possibbli, jew sakemm jintemm dan il-proċediment.

            Artikolu 4
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-5 ta’ Marzu 2020.

                  Għall-Kummissjoni

                  Il-President

               Ursula VON DER LEYEN

            (1)  ĠU L 176, 30.6.2016, p. 55.

            (2)  ĠU C 192, 7.6.2019, p. 30.

            (3)  ĠU C 151, 3.5.2019, p. 4.

            (4)  ĠU C 48, 12.2.2020, p. 18.

            (5)  Ir-Regolament ta’ Implimentazzjoni tal-Kummissjoni (UE) 2020/199 tat-13 ta’ Frar 2020 li jagħmel l-importazzjonijiet ta’ prodotti tal-fibra tal-ħġieġ bil-filament kontinwu li joriġinaw mill-Eġittu soġġetti għar-reġistrazzjoni (ĠU L 42, 14.2.2020, p. 10).

            (6)  Il-kumpanija A talbet li tibqa’ anonima fuq il-bażi li kienet se tesponi lilha nnifisha għal riskju sinifikanti ta’ ritaljazzjoni kummerċjali jekk kemm-il darba titqies minn ċerti produtturi li qed taġixxi b’mod li jmur kontra l-interessi tagħhom.

            (7)  Ara d-Digriet Presidenzjali Nru (35) tar-Repubblika Għarbija tal-Eġittu, li jġib id-data tal-15 ta’ Frar.2003.

            (8)  Id-digriet tal-President tar-Repubblika Għarbija tal-Eġittu Nru 330 tal-2015 “Dwar l-istabbiliment taż-Żona Ekonomika tal-Kanal ta’ Suez”, id-19 ta’ Awwissu 2015.

            (9)  F’Lulju 2016, l-Eġittu ssostitwixxa t- “taxxa ġenerali fuq il-bejgħ” bil-VAT. Filwaqt li hemm ċerti differenzi bejn iż-żewġ sistemi tat-taxxa, iż-żewġ sistemi tat-taxxa kienu jippermettu lill-produtturi tal-oġġetti li jnaqqsu t-taxxa mħallsa qabel, u b’hekk jakkumulaw krediti meta l-ammont ta’ taxxa mħallas jaqbeż l-ammont ta’ taxxa miġbura mingħand il-klijenti, b’mod partikolari kumpaniji orjentati lejn l-esportazzjoni.

            (10)  l-Artikolu 22, il-liġi 67 tal-2016.

            (11)  Fil-fatt, il-maġġoranza tar-riċevibbli tal-VAT/taxxa indiretta rrapportati fir-Rapporti Annwali tal-2016-2018 jirreferu għal xiri barrani taħt ir-reġim tal-GST ta’ 10 %, li kien fis-seħħ sa Lulju 2016.

            (12)  Bosta pubblikazzjonijiet internazzjonali dwar kwistjonijiet fiskali jikkonfermaw li r-rimborż tal-VAT imħallsa bil-quddiem fl-Eġittu huwa estremament diffiċli (LINK). Fl-aħħar nett, ir-rapport tal-Bank Dinji “Doing Business in Egypt 2020” (“Kif Tagħmel in-Negozju fl-Eġittu”) jikklassifika lill-Eġittu fil-156 post minn 190 f’materji ta’ taxxa.

            (13)  Bażi ta’ data ta’ prodotti speċifiċi taħt “sorveljanza” jew monitoraġġ importati fit-territorju doganali tal-Unjoni li hija miżmuma mid-Direttorat Ġenerali għat-Tassazzjoni u l-Unjoni Doganali.

            (14)  Il-proċediment antidumping ippubblikat (ĠU C 68, 21.2.2019, p. 29); il-proċediment antisussidji ppubblikat (ĠU C 167, 16.5.2019, p. 11).

            (15)  Ir-Regolament ta’ Implimentazzjoni tal-Kummissjoni (UE) 2017/724 (ĠU L 107, 25.4.2017, p. 4), il-premessa 149.

            (16)  Il-Kummissjoni Ewropea, Direttorat Ġenerali għall-Kummerċ, Direttorat H, Rue de la Loi 170, 1040 Brussels, Belgium.